ЗИММАМИЗДАГИ МУҚАДДАС БУPЧ - AmuNews.uz - энг сўнгги янгиликлар\nАллоҳ таолонинг яратган махлуқотлари ичида энг азиз ва мукаррами инсон зоти экан, унинг ёши ҳам, қариси ҳам, аёли ҳам, эркаги ҳам бирдек қадр-қимматга эгадир. Ислом дини инсон қадрини шу даражада юқори кўтарганки, ҳатто унинг тириги билан ўлигининг ҳурмати бирдек қадрланади.\nАллоҳ таолога беадад ҳамду санолар айтамизки, мана бугун улуғ аждодларимиз орзу қилган буюк неъмат - Ватан озодлиги ва мустақиллигига эришилган нурли кунларга етиб келдик. Истиқлол йилларида улуғ аждодлар хотирасини қадрлаш, мамлакат тараққиёти, юрт озодлиги йўлида жонбозлик кўрсатган фидойи юртдошларимиз руҳини шод этмоқ учун эзгу амалларга бел боғлашдек савоб юмуш дилимиздаги ёруғ ниятлардан бирига айланди.\nДавлатимиз раҳбарининг ташаббуслари ва ғоялари асосида, мана бир неча йилдирки, 9 май - Хотира ва қадрлаш куни сифатида кенг нишонланмоқда. Бу кун нафақат жанг майдонларида шаҳид бўлганларни хотирлаш, балки фронт ортида фидокорона меҳнат қилган табаррук ёшдаги оталаримиз ва оналаримизга ҳам чексиз иззат ва эҳтиром кўрсатиш айёмидир. Шунингдек, она Ватанимизнингтараққиётига муносиб улушлар қўшган барча фахрийларимизни эъзозлаш, қадрлаш байрамидир.\nАлбатта, биз ҳамиша марҳумларимизни ёдга олиб, уларнинг руҳларини шод қилиш учун савобли амалларни бажарамиз, шу жумладан Қуръони карим оятларидан тиловатлар қилиб, уларнинг руҳларига бағишлаймиз. Зеро, ўтганларни эслаш ва уларга истиғфор айтиш, қабрларини зиёрат қилиш ва уларнинг ҳақларига дуолар қилиш барчамизнинг инсоний бурчимиздир.\nАгар биз мусулмонлар аждодларимиз руҳларини шод этиш мақсадида уларни қанчалик кўп хотирласак, фарзандларимиз ҳам бундан яхши ибрат оладилар. Зеро, улар ҳам бизларни шундай хотирлаб, дуойи хайрларда бўлишади. Пайғамбаримиз (с.а.в) бундай деганлар: "Агар бир инсон вафот қилса, унинг амали тўхтайди. Фақатгина учта нарсадан унга фойда етиб туради: (қолдириб кетган) садақаи жория ёки фойдали илм ёхуд ҳақига дуо қилиб турадиган солиҳ фарзандларидан”.\nДавлатимиз доим уруш қатнашчилари, кекса ёшдаги отахонларимиз, онахонларимизга катта эътибор билан ғамхўрлик қилиб келмоқда. Ҳукуматимиз кексаларнинг моддий фаровонликларини янада яхшилаш мақсадида бир қатор қарорлар қабул қилдики, бу барчани хурсанд этди. Президентимизнинг "1941-1945 йиллардаги уруш қатнашчиларини рағбатлантириш тўғрисида”ги Фармони ҳамда муҳтарам Юртбошимизнинг: "Хотира - нафақат ўтмишни унутмаслик, балки бугунги ҳаётимизнинг қадрига етиш, эртанги кунни тўғри тасаввур этиш, демакдир. Хотира - инсонни келажакка очиқ кўз билан қарашга ўргатади. Шу боис, бугунги ёшлар оталаримизнинг юртимиз эрки ва озодлиги, миллатимиз равнақи йўлида чеккан заҳматлари, кўрсатган жасоратларини унутмаслиги даркор. Қадрлаш эса, хонадонларимизга файз-барака бағишлаб, қилаётган эзгу ишларимизга оқ фотиҳа тилаб ўтирган қарияларимизнинг ҳурматини жойига қўйишдир. Зеро, мўътабар отахон ва онахонларимизни ҳаётлигида қадрлаш барчамизнинг муқаддас бурчимиздир”, - деган пурмаъно сўзлари барчанинг қалбига қувонч бағишлади.\nАллоҳ таоло барча марҳум аждодларимизни ўзининг раҳматига олиб, уларнинг ҳақларига қилаётган дуоларимизни ижобат қилиб, тирикларга фаровон ҳаёт, тинчлик-хотиржамлик ато этишини сўраб қоламиз!.\n"Юсуф эшон бобо”\nжомеъ масжиди имом-хатиби.


Ўзбекистон ёшлар терма жамоаси беш кунлик йиғин бошлади\n10 сентябрь, 2018, 13:13\nОтабек Ғуломхўжаев бошчилик қилаётган Ўзбекистон U17 терма жамоаси Тошкентда йиғин бошлади. У 13 сентябрь санасига қадар давом этади.\nБош мураббий мазкур йиғинга 25 нафар футболчини жалб қилди. Улар тўрт кун давомида маҳаллий жамоаларга қарши ўртоқлик ўйинларида майдонга тушади. Мураббийлар штаби ишончини оқлаган футболчилар октябрь ойида бўлиб ўтадиган Испаниядаги халқаро турнирда Ўзбекистон шарафини ҳимоя қилиш имкониятига эга бўлиши мумкин.\n25 футболчидан тўрт нафари 2002 йилда, қолганлари эса 2001 йилда таваллуд топган. Улар айни вақтда 8 та клуб шарафини ҳимоя қилади: “Навбаҳор”, “Пахтакор”, “Бунёдкор”, “Бухоро”, “Насаф”, АГМК, “Нефтчи”, “Хоразм” ва “ЎзДонгЖу”. Йиғинга жалб этилган футболчилар билан қуйидаги рўйхат орқали танишиб олиш мумкин.\nАбдувоҳид Неъматов — “Насаф”\nАсад Полвонов — “Насаф”\nМўминризо Қодиров — “Бунёдкор” (2002)\nСодиқ Ортиқов — “Навбаҳор”\nСаидазамат Мирсаидов — “Пахтакор”\nСуннат Ҳамиджонов — “Пахтакор”\nЭлдор Бегимов — АГМК\nАваз Мамажонов — АГМК\nАслиддин Тоштемиров — “Нефтчи”\nОдил Абдумажидов — “ЎзДонгЖу”\nБеҳзод Шамсиев — “Пахтакор”\nАлишер Одилов — “Пахтакор”\nЖўрабек Эргашев — “Пахтакор”\nХуршид Убайдуллаев — “Бунёдкор” (2002)\nМироншоҳ Сатторов — “Бунёдкор” (2002)\nМузаффар Олимжонов — “Бунёдкор”\nИброҳим Ибрагимов — “Бухоро”\nАбубакир Турдиалиев — “Насаф”\nЖавоҳир Юсупов — “Нефтчи”\nХушнуд Бозоров — “Пахтакор”\nАбдулазиз Абдусаломов — “Пахтакор”\nРустам Азимов — “Пахтакор”\nМуҳаммадқодир Раҳимбергенов — “Хоразм”\nРуслан Рўзиев — “Пахтакор” (2002)\nАбдуллоҳ Ғайбуллаев — “Бунёдкор”\nФутболчилар терма лагерига кеча — 9 сентябрь куни тушдан кейин ташриф буюрган. Бир кун аввал U18 лигасида ўйинлар бўлгани учун, футболчилар кеча асосан тикланиш машғулотларини ўтказган.\n“Таркибга жалб қилинган футболчилар тўлақонли асосий таркиб аъзолари демаган бўлардим. Биз бир-биридан қолишмайдиган 2—3 таркиб тузиб олишни ният қилганмиз. Улар доим ўзаро рақобатда бўлади. Бугун яхшироқ кўринаётган футболчи ўсишдан тўхтаётгани сезилса, унинг кўрсаткичлари пасайиб кетмаслиги учун боримизча ҳаракат қиламиз. Шу билан биргаликда айни вақтда термада йўқ, бироқ ўйини тобора кучайиб бораётган ёшлар кейинги йиғиндан албатта жой олади”, — дейди Отабек Ғуломхўжаев.\nМураббий бунгача Қўқон, Наманган, Қарши, Бухоро ва Тошкент шаҳарларида бўлиб, U17 термасининг кенгайтирилган рўйхатидан жой олган футболчиларни кўздан кечириб олганди. Сентябрь давомида мутахассис мамлакатнинг яна бир қатор шаҳарларига ташриф буюриши режалаштирган. Бунда айниқса Суперлига клублари қошидаги U18 жамоалари ўртасидаги учрашувлар жиддий кузатиб борилади. Аллақачон асосий таркиб билан шуғулланаётган ёшлар эса доимо терма мураббийлари кузатуви остидадир.\n18 июнь, 20:36\nSPORTS.UZ мухбири Валерий Карпиннинг эътиборини Ўзбекистон - Саудия Арабистони ўртасидаги финал ўйинига қаратди\n18 июнь, 07:54\n“Рома” ва Роналду масаласи ҳал бўлди!\n18 июнь, 17:30\nЖалолиддиновдан кейин Ҳусаин Норчаев ҳам ОФК эътирофида! (видео)\n18 июнь, 14:10\nКеча финалга қанча чипта сотилгани борасида маълумот\n18 июнь, 01:04\nВалерий Карпин SPORTS.UZ сайти учун эксклюзив интервью берди!


Авариядан юрагимиз безиллаб қолган. Зудлик билан воқеа жойига борганимизда афсуски кеч бўлади. Вафот этганларнинг оила аъзоларига ноҳуш хабарни етказишдан оғири йўқ.\nПрофилактик тадбирлар, фуқароларнинг ҳушёрлиги, жамоатчиликнинг қатъий назорати сингари куп томонлама сай-ҳаракатлар натижаси ўлароқ содир бўлиши мумкин бўлган ЙТҲ ларининг олдини олиш мумкинлигини бугун ҳаётнинг ўзи кўрсатмоқда.\nШу ният билан Навоий вилояти ИИБ ЙҲХБ бошлиғи подполковник А.Ҳафизов бошчилигидаги ДЙҲХХ ходимлари вилоятнинг энг чекка ҳудудларидан бири Учқудуд туманида бўлишди.\nТумандаги 12 та ишлаб чиқариш ташкилотлари, 7 та умумтаълим мактаблари, 5 та мактабгача таълим муассасаларида ташкил этилган профилактик тадбирларда асосан транспорт воситаси ҳайдовчилари, мактаб ўқитувчи ва балоғат ёшидаги ўқувчилари қамраб олинди. Сўнги вақтларда вилоят, хусусан Учқудуқ туманида содир бўлган автоҳалокатларнинг асосий сабаби ҳайдовчиларнинг тезликни меъёридан ошириши, спиртли ичимлик таъсирида автомашина бошқаришлари, йўлнинг қарама-қарши бўлагида ҳаракатланишлари, пиёдаларнинг йўлнинг белгиланмаган жойидан кесиб ўтишлари эканлиги таъкидлаб ўтилди.\nУчрашувга йиғилганлар соҳа ходимларидан ўзини қизиртирган саволларга жавоб олишди. “Авариядан юрагимиз безиллаб қолган. Зудлик билан воқеа жойига борганимизда афсуски кеч бўлади. Вафот этганларнинг оила аъзоларига ноҳуш хабарни етказишдан оғири йўқ. Махсус рейд тадбирлари, тарғибот ишларини мунтазам ўтказяпмиз. Бу йўлда сизнинг бизга берадиган ягона ёрдамингиз- ҳушёрлигингиз.”- деди вилоят ИИБ ЙҲХБ бошлиғи А.Ҳафизов.\nПрофилактик ишлар вилоятнинг барча туманларида ташкил этилмоқда.


Суҳроб Қобилов: "Локомотив Олий лиганинг энг кучли жамоаси" - Offside.uz – Offside'да бўлинг, офсайдда қолманг!\nСуҳроб Қобилов: "Локомотив Олий лиганинг энг кучли жамоаси"\nЖиззахнинг “Сўғдиёна” жамоаси олий лиганинг навбатдаги турини ўз майдонида “Локомотив”га қарши ўтказади.\nУшбу ўйин олдидан «Сўғдиёна» ярим химоячиси Суҳроб Қобилов билан суҳбатлашдик.\n— “Локомотив” жамоаси олий лиганинг кучли жамоаси. Қўлимиздан келганча ўйнаймиз ва Жиззах халқини хурсанд қиламиз деган умиддаман. Қайси жамоа бўлмасин яхши ўйин курсатишга ҳаракат қиламиз ва албатта бунга эришамиз, — дейди Қобилов.\n— “Суғдиёна” ушбу баҳсга қанчалик тайёр?\n— Жамоамиз руҳан ва жисмонан тайёр. Мураббийимиз Даврон Файзиев кўрсатмалари бўйича ўйнаймиз ва албатта яхши натижага эришамиз деб умид қиламан. Бизга ҳам очко керак ва биз майдога ғалаба учун тушамиз.\n10/04, 12:56 0


Назарбоев Қозоғистон тараққиёти Хитой билан боғланишини айтди\nҚозоғистон Президенти Нурсултон Назарбоев Остонада Хитой раҳбари Си Цзиньпин билан учрашар экан, Қозоғистоннинг тақдири Хитой билан боғлиқ эканлигини айтди. Назарбоев Хитойни нафақат, «яқин қўшни», балки ишончли муносабатлар ўрнатилган «дўст ва ҳамкор»лигини таъкидлади.\nНазарбоев ўз сўзида мамлакатлар ўртасида ҳал қилинмаган масалалар йўқлигини эслатиб ўтди. «Хитой тўғридан тўғри сармоя киритиш, кредит ажратиш ва қўшма корхоналар ташкил этиш бўйича Қозоғистоннинг асосий ҳамкорига айланди. Энг асосийси – биз энергетика ҳамкорлиги масаласини ҳал қилдик. Қозоғистон нефтининг 25 фоизи Хитой компаниялари томонидан қазиб олинмоқда. Айни дамда бу компаниялар шартномаларни узайтириш масаласини ўртага ташламоқда. Биз бу масалага диққат билан қараймиз, чунки улар яхши ҳамкорлардир»,- деди Қозоғистон президенти.\nМаълум бўлишича, бугун Қозоғистон энергетика вазири Қанат Бозумбаев ва Хитой миллий нефт-газ корпорацияси (CNPC) директорлар кенгашининг раиси Ван Илинь Остонада шартномалардан фойдаланишни уч йил муддатга узайтиришга қаратилган меморандумни имзолашган.\nНурсултон Назарбоевнинг айтишича, Остона 51 та ишлаб чиқариш корхонасини Хитойдан Қозоғистонга кўчириш устида иш олиб бормоқда. УСи Цзиньпин томонидан илгари сурилган «бир макон-бир йўл» дастурини қўллаб-қувватлашини таъкидлади. Чунки бу дастур, давлат раҳбарининг ибораси билан айтганда, Қозоғистоннинг «Нурли жол» дастурига тўла мос келади.\n«Биз Сизнинг Хитойни ривожлантириш, Хитойни жаҳонда тутган мавқеини ўрнига қўйиш режаларингизга яхши ният билан муносабатда бўламиз. Хитой йилдан йилга ўзи эгаллаши керак бўлган ўринни эгаллаб бормоқда. Биз ҳамиша сиз билан бўлишдан хурсандмиз»,- деди Қозоғистон президенти.


ЁШ ТАДБИРКОРЛАРГА - МОЛИЯВИЙ КЎМАК\nИқтисодиёт 26.07.2019 181\nДастур ижроси – амалда\n- Ўтган йили жамғарма томонидан ҳудуддаги 14 нафар ёшнинг бизнес-лойиҳаларини амалга ошириш учун 1 миллиард 658 миллион сўм миқдорида имтиёзли кредитлар ажратилган эди, - дейди "Ёшлар - келажагимиз" жамғармаси Ғузор туман филиали бош мутахассиси Фахриддин Хайруллаев. - Бу маблағ эвазига ёш тадбиркорлар томонидан ишлаб чиқариш, хизмат кўрсатиш, қишлоқ хўжалиги ва бошқа соҳаларда янги фаолият турлари йўлга қўйилди. Жорий йилда эса 53 та лойиҳа учун 12 миллиард 810 миллион сўм маблағ ажратилиши белгиланган. Ҳозирга қадар айрим ёш тадбиркорларимиз маблағни тўлиқ олиб, аллақачон ўз лойиҳасини ишга туширишга ҳам улгурди.\n- Ушбу маблағ эвазига фитнес клуб учун керак бўлган барча спорт анжомларини харид қилдик, - дейди тадбиркор. - Сўнг ўзимизга тегишли бинони мослаштириб, фаолиятни йўлга қўйдик. Ҳозир ҳафтанинг икки куни хотин-қизлар, қолган кунлари эса ўғил болалар келиб, спорт билан шуғулланишмоқда. Асосийси, бундан маҳалла аҳли ҳам хурсанд. Ҳозир мижозларимиз орасида нафақадаги кишилар, уйда ўтирган аёллар ҳам бор.\nСуратларда: "Fitnes XXX" МЧЖ фаолиятидан лавҳалар.


21:02 / 24.04.2016 1548 pdf Ўқиш режими + -\nЭри талоқ қилган ёки эри ўлган аёл идда ўтириши керак экан. Идданинг муддати қанча? Шулар ҳақида маълумот беришларингизни илтимос қиламан.\nЖАВОБ: «Иддат ал-маръа» – маълум вақт, санаш, аёллар учун белгиланган муҳлат, дегани. Шаръий истилоҳда эри ўлган ёки эридан ажрашган хотинларга бошқа эрга чиқиши мумкин бўлиши учун ўташи шарт бўлган муҳлат. Эри ўлган ё талоқ қилинган аёллар идда муддати ўтмагунича бошқага турмушга чиқишлари мумкин эмас. Идда Қуръони карим ҳукми билан собит бўлган. Идда муддати эри ўлган аёл учун тўрт ой-у ўн кун, эридан ажралишган ва ҳайз кўрмайдиган аёл учун – уч ой. Ҳайз кўрадиган аёл иддаси уч ҳайздир. Идда муддати аёлнинг ўлган ёки ажрашган эридан ҳомиласи бор-йўқлигини аниқлаш, эрига қайта ярашиш имконияти бериш билан боғлиқ. Ҳомиладор аёлнинг иддаси у туққунича бўлади (Аллоҳ билувчидир).\n21:01 / 24.04.2016 1646\n21:02 / 24.04.2016 1618\nНошукр эмасман, лекин кўпроқ ойлик тўлашларини талаб этишга ҳаққим борми?\nСАВОЛ Мен бир ташкилотда ишлайман. Ўша ташкилотнинг тушумлари юқори даражада, лекин назаримда менга кам ҳақ тўлашяпти. Ношукр эмасман, лекин кўпроқ ойлик давоми...\n1338 20:15 / 27.04.2016\nБир рус қўшнимиз бор эди. У ёлғиз ўзи яшарди.\nБир рус қўшнимиз бор эди. У ёлғиз ўзи яшарди. Ўлими олдидан биз унга қараб турдик. Вафотидан олдин у аёл онамга мени христианлик шартларига кўра кўмингларrdquo деб давоми...\n1662 20:59 / 27.04.2016\n3725 09:05 / 01.12.2017\nКаъбатуллоҳнинг ичини бизга тасвирлаб берсангиз\nАссалому алайкум ҳурматли Шайх ҳазратлари. Сизга қуйидаги савол билан мурожат қилмоқчиман. .Зикр аҳлидан сўранг, ойномангиз сонларидан бирида сизни давоми...\n1481 16:21 / 27.04.2016


Куз кириб келди ва бу билан тўкилган барглар ва қуруқ ўсимликларни ёқиш ҳисобига атмосфера ҳавосининг ифлосланиш эҳтимоли кўпаяди. Ўсимлик қолдиқлари ва баргларни ёқиб инсонлар табиий муҳит ва ўз соғлиқларига қандай зарар етказаётганликларига аҳамият бермайдилар. Қуруқ барглардан ташкил топган гулханлар аҳоли учун фалокат бўлиб қолади. Қуруқ ўсимликлар қолдиқлари гулхани тарқалиш тезлиги жуда юқори, шунинг учун очиқ худудлардаги бундай ёнғинларни тарқалишига йўл қўймаслик жуда қийин, бунда турар жойларни тез аланга олиши ҳавфи пайдо бўлади.\nДалаларда ўсимлик қолдиқларини куйдириш ва қишлоқ жойларидаги боғ-дала ҳовли участкаларида аҳлатни ёқиш ҳайвонлар ва қушлар яшаш муҳитини ёмонлашишига, тупроқ чириндисининг йўқ қилинишига, тупроқни таркибини бузилишига ва уни унумдорлигини пасайишига олиб келади, чунки ёнғин тупроқни кўп фойдали ҳусусиятларини таъминлайдиган ноёб тупроқ микроорганизмларини йўқ қилиб юборади.\nДарахтларнинг ям-яшил тожлари вегетация даврида ҳавони ифлосланишдан тозалайди ва баргларда биринчи навбатда транспортдан чиқадиган заҳарли моддаларни тўплайди. Барглар қаттиқ металларни сингдиради, шунинг учун ёқилганда дарахтлар фақат атмосферадан эмас, балки тупроқ ва сувдан сингдирган зарарли моддалар ҳам аэрозоль ҳолатига ўтади. Бир тонна ўсимлик қолдиқлари ёнганда ҳавога 9 кг атрофида тутун микрозаррачалари чиқарилади, унинг таркибига чанг, азот оксиди, ис гази, қаттиқ металлар ва бир қатор канцероген бирикмалар киради. Тутундаги зарарли моддалар атмосферанинг ер устки қатламига, биз нафас оладиган даражада чўкади.\nҲавога тушадиган кимёвий моддалар интоксикация келтириб чиқаришга ва нафас йўлларини, асаб тизимини ва кўзни шиллиқ қаватни зарарлашга қодир. Баргларни ёқиш оқибатларидан иммун тизими сезувчанлиги юқори болалар, юрак-қон-томир, аллергик касалликлари ва нафас йўли касалликлари бор қариялар азият чекадилар. Кислородга эга бўлмаган ҳолда ёниб турадиган барглардан бензоприн ажралиб чиқади ва инсонда саратон касалликларини келтириб чиқаради.\nАтроф муҳитни ифлосланишдан сақлаш учун мутаҳассислар аҳолига ўсимлик чиқиндилари ва тўкилган баргларни йиғишни ва тупроқ билан кўмиб қўйишни маслаҳат беришади. Бу билан ферментация жараёнидан сўнг барглар компостга айланади, ундан қишлоқ хўжалик экинлари учун ўғит сифатида фойдаланса бўлади.\nЧиқиндиларни ёқиб, биз табиат ва ўз соғлигимизга зарар етказишимизни эсда тутишимиз муҳим.\n23 Сентябрь 2020 523


Юзлаб тожикистонликлар қозоқ-ўзбек чегарасидан уйга қайта олмаяпти\nҚозоғистонда ишлаётган юзлаб Тожикистон фуқаролари Ўзбекистон орқали ватанга қайтишни кутиб Қозоғистон-Ўзбекистон чегарасида 10 ҳафтадан бери турибди. Хабарларга кўра, ўзбек томони ўз худуди орқали уларнинг ўтишига рухсат бермаяпти, Тожикистон ҳукумати эса уларни олиб кетишга шошмаяпти.\nТожикистон фуқаролари(улар орасида аёллар, болалар ва қариялар бор)нинг айтишича, уч ойдан бери Қозоғистон ва Ўзбекистон чегарасидаги “Жибек Жоли” божхона пости яқинидаги автовокзал ҳудудида яшашмоқда.\nЧегарада туриб қолган тожикистонликларнинг сўзларига қараганда, ҳукумат уларни ватанга олиб кета олмаяпти ва кўчага ташлаб қўйган. Одамлар озиқ-овқат етишмовчилиги билан тўқнаш келган. Улар ерда ётишга мажбур бўлмоқда, ювиниш имконияти йўқ, қўлларига тушган нарсани емоқдалар.\n"Бизга овқатни маҳаллий аҳоли олиб келмоқда. Ухлаш ва ювиниш учун жой йўқ. Овқатни қачон олиб келишса ўша вақтда еймиз", — дейди ўз исмини ошкор қилишни истамаган Тожикистон фуқароларидан бири.\n"Ўзбекистон хорижда қолиб кетган фуқароларини олиб келмоқда. Нима учундир Тожикистон ўз фуқаролари ҳақида қайғурмаяпти?", — дейди ўзини Райҳон опа дея таништирган пенсионер аёл.\nЖибек жоли қишлоқ округи ҳокими Талгат Азимбердиевнинг хабар беришича, автовокзал ҳудудида 260 дан ортиқ киши яшамоқда. Унинг сўзларига қараганда, Тожикистоннинг Қозоғистондаги элчихонаси бу инсонлар аҳволи борасида хабардор қилинган, бироқ Тожикистон ҳукумати уларни транзит йўли билан ватанга олиб кетишни ташкиллаштирмаяпти. Божхона постида ўзини Тожикистоннинг Қозоғистондаги элчихонаси ходими дея таништирган киши вазиятни изоҳламади.\nҚозоғистон ТИВ расмий вакили Айбек Смадияровнинг 2 июн куни маълум қилишича, Қозоғистон томони тожикистонликларни чиқиб кетишига тўсқинлик қилмайди ва вазият юзасидан Тожикистонни хабардор қилган. Смадияровнинг сўзларига қараганда, тожик томони Тошкент билан фуқароларни транзит билан автобусларда олиб кетиш масаласида музокаролар олиб бормоқда ва Ўзбекистон ҳукуматидан жавоб кутмоқда.


Пан Ги Мун: “Муҳожир ва қочқинлар масаласини ҳал этишда барча бирлашиши керак”\n16:53 / 23.05.2016\nЕвропа Иттифоқининг ташқи ишлар ва хавфсизлик масалалари бўйича олий комиссари Федерика Могерини муҳожирларнинг Европа Иттифоқига оқиб келишини асло тўхтатиб бўлмаслигини, бироқ уларнинг қонуний йўллар билан “кўҳна қитьа”га келишини таъминлаш мумкинлигини таъкидлади. “Биз европаликлар одамларнинг оммавий кўчиши замон талаби эканини тушуниб етишимиз керак. Биз муҳожирлар оқимини тўхтатиб қола олмаймиз. Бироқ бу масалани ҳал қилиш мумкин”, деди Могерини. Унинг айтишича, муҳожирлар муаммосини ҳал қилишда айрим давлатларнинг бир томонлама қарор қабул қилиши ҳеч нарсани ўзгартира олмайди. Бу умумевропа вазифасидир. Европа Иттифоқи ноқонуний муҳожирларни қонунийлаштириш, умуммиграция сиёсатини ишлаб чиқиш ва Африкани иқтисодий ривожлантириш масаласида бир қатор ишларни амалга оширишга муҳтождир.\nШу билан бирга Федерика Могерини хоним Европа Иттифоқининг махсус кучлари томонидан сўнгги олти ой давомида Ўрта Ер денгизида ноқонуний муҳожирларни олиб кетаётган юздан ортиқ кема йўқ қилинганини эслатиб ўтди. Муҳожирларни Европага олиб келишни бизнесга айлантириб олган 69 киши қўлга олинди. Ҳалокатга учраган кемаларда бўлган 13 мингдан ортиқ киши Европа ҳарбий денгиз кучлари томонидан қутқариб олинди.\nБМТ Бош котиби Пан Ги Мунинг фикрича, Европада кузатилаётган муҳожирлар билан боғлиқ инқироз қочқинлар оқимининг кўплиги сабаб эмас, балки қабул қилиб олаётган мамлакатлар ўртасида ўзаро бирдамлик йўқлиги оқибатида юзага келган. Унинг сўзларига қараганда, қочқин ва муҳожирларнинг 90 фоизи ривожланаётган мамлакатлардан бошпана топган. Саккизта мамлакат жаҳондаги барча муҳожирларнинг ярмидан кўпини қабул қилган. Муҳожирларнинг оғир аҳволини енгиллаштиришга қаратилган БМТ маблағларнининг 75 фоизини атиги 10 та мамлакат беради”, дейилади Пан Ги Муннинг “Коммерсант” газетасида босилган мақоласида. У фикрларини давом эттирар экан, муҳожирлар оқимини бартараф этишда қўрқув ва масъулиятсизлик ҳалақит бераётганини тан олди. Одамларнинг талаби иккинчи ўринга тушиб қолиб, биринчи ўринга ақлдан кўра тоқатсизлик чиқмоқда, дея мулоҳаза юритади Пан Ги Мун. Бош котибнинг фикрича, муҳожир ва қочқинлар ҳеч қандай хавф туғдирмайди, балки ўзларини қабул қилаётган мамлакатларга фойда келтиради. Муҳожирлар билан боғлиқ инқирозларни бартараф этса бўлади. Бироқ давлатлар якка холда бу муаммони ўзлари ҳал қила олмайди. Бугунги кунда миллионлаб қочқинлар ўзларининг асосий ҳуқуқларидан маҳрумлигича қолмоқда. Келаси ҳафтада бўлиб ўтиши кутилаётган Жаҳон гуманитар саммити арафасида эълон қилинган мақолада Пан Ги Мун АҚШ ва бошқа мамлакатларга мурожаат қилар экан, низолар давом этаётган мамлакатларнинг қочқинларини қабул қилишга чақирди. Унинг фикрича муҳожирларни жойлаштириш давлатларнинг умумий маъсулиятидир. Таҳлилчиларнинг фикрича, 60 миллиондан ортиқ киши қуролли тўқнашув ва мажоролар туфайли ўз уйларини ташлаб кетишга мажбур бўлган.\nШу йилнинг 19 апрелида Халқаро миграция ташкилоти эълон қилган ҳисоботда таъкидланишича, 2015 йилда жаҳондаги муҳожирлар сони 244 миллион кишига етган. 2013 йилда бу рақам 232 миллион кишини ташкил қилган эди. Бунга Африка, Яқин Шарқ ва Жанубий-Шарқий Осиё мамлакатларида қуролли мажороларнинг давом этаётгани сабаб бўлган.\nЕвропа Иттифоқи полиция хизмати ва Халқаро полиция ташкилоти экспертларининг фикрича, Европага ноқонуний муҳожирларни олиб келиш уюшган жиноий гурухларнинг бизнесига айланган. Ташкилотчилар бу бизнес орқали 2015 йилда 5 миллиард доллардан 6 миллиард доллар ишлаб олишган. Бу борада Европол ва Интерпол вакиллари қўшма ҳисобот эълон қилди. Унга кўра, “Кўҳна қитьа”га келган ҳар ўнта муҳожирнинг тўққизтаси жиноий гуруҳларнинг хизматидан фойдаланган. Муҳожирларнинг кўпчилиги воситачиларга 3 минг евродан 6 минг еврогача ҳақ тўлаган. Шуниси эътиборлики, уюшган жиноий гуруҳ аъзолари муҳожирлар мансуб бўлган мамлакатларнинг фуқороларидир. Шу билан бирга улар Европа Иттифоқи мамлакатлари паспортларига ҳам эга.


18:22 / 18.01.2019 40589\nҲар бир йил ўз якунига етар экан мутахассислар, ОАВ ходимлари уни турли йўналишларда таҳлил қилишади.\nKun.uz интернет сайти ҳам 2018 йилда юртдошларимиз томонидан энг кўп мутолаа қилинган ва уларнинг наздида йилнинг «энг яхши китоби»ни аниқлаш мақсадида «2018 йил: Ким нима ўқиди?» мавзусида сўровнома ўтказди.\nСўровномани нафақат интернет сайт ва ижтимоий тармоқлар, балки таълим муассасаларида, кўча ва хиёбонларда ҳам ташкил этдик.\nСўровномада иштирок этганлар томонидан жами 1200 дан ортиқ номдаги ва турли жанрдаги асарлар қайд этилди.\nХуллас, биз овоз бериш натижаларига кўра «йилнинг энг яхши китоби» дея ҳисобланган адабиётларнинг топ 10 лигини аниқладик. Марҳамат улар билан танишинг!\n10-ўрин. «Юлдузли тунлар»\nМаҳоратли ёзувчи Пиримқул Қодировнинг ушбу асари рейтингимизда энг кўп овоз йиғган асарлардан бири бўлди. У ҳамон севиб ўқилмоқда.\nРоман ўзбек адабиётининг энг сара тарихий асарлари сирасига киради. Унда Мовароуннаҳрдек улкан салтанатнинг парчаланиб кетиши, темурийлар сулоласининг инқирози, ҳокимиятга эришиш илинжида тахт талашиб, бир-бирларига қилич кўтарган оға-ини, тоға-жиянларнинг фожиавий қисмати акс эттирилган.\n9-ўрин. «Шамол ортидан югуриб»\nМазкур асар муаллифи Ҳолид Ҳусайний 1965 йил Кобулда афғон дипломати оиласида туғилган. 1980 йил ёзувчи оиласи билан АҚШга кўчиб боради. «Шамол ортидан югуриб» унинг илк романи ҳисобланади. Асар АҚШда янги асрнинг бестселлер асарига айланади. Мазкур асар дунёнинг қирқдан ортиқ тилларида 10 миллион нусхада нашр қилинган.\nРус адиби Фёдр Достоевский қаламига мансуб «Телба» романини турли миллатга мансуб минглаб, миллионлаб китобхонлар севиб мутолаа қиладилар.\nРоманнинг ёзилганига юз эллик йилга яқин вақт ўтган бўлса-да, ундаги қалбни поклашга бўлган даъват, туйғуларни эъзозлаш, ҳар қандай шароитда ҳам ўзлигини йўқотмасдан яшаш кераклиги ҳақидаги таъкидлар, фикрлар китобни мутолаа қилган ҳар бир ўқувчи учун янгилик бўлиб қолаверади.\n7-ўрин. «Афғон шамоли»\nИсоқжон Нишонов муаллифлигидаги ушбу асар китобхонларимиз томонидан берилган овозлар сонига кўра рейтингимизнинг 7-ўрнини эгаллади.\nАсарда жангарилар сафида юриб Ўзбекистонда ўз ҳокимиятини ўрнатиш мақсадида бўлган разил кимсаларнинг топшириқларини итоаткорлик билан бажариб келган Fафур исмли йигитнинг атрофда кечган воқеликлардан қилган хулосаси туфайли юрагида ёруғлик пайдо бўлиши ва ватан хизматига кириши баён қилинган.\nИнсоннинг Ердаги умри мобайнида амалга оширадиган ишлари нималардан иборат? Ўз Тақдири йўлидан бориб, кўнглига тугган орзу-умидларини амалга ошириши учун инсонга энг зарур нарса нима?.. «Алкимёгар» романи мана шундай кўламли, мазмунан фалсафий, моҳиятан эса оддий инсоний муаммо ҳақида. Асар муаллифи — ҳозирги замоннинг машҳур ёзувчиси бразилиялик Пауло Коэльо.\nҚаҳрамонларнинг шахсияти ва уларнинг турмуш тарзи, характер хусусияти, ижтимоий турмуш тарзи билан боғлиқ кескин ва шу билан бир қаторда китобхонлар учун қизиқарли бўлган воқеликлар ривожи ўткир сюжетли «Шайтанат» асарининг асосини ташкил этади. Асар муаллифи таниқли ўзбек ёзувчиси Тоҳир Малик.\n4-ўрин. «Бахтиёр оила»\nШайх Муҳаммад Содиқ Муҳаммад Юсуф раҳимаҳуллоҳнинг «Бахтиёр оила» номли китоби бугун ўзбек китобхонлари орасида энг кўп ўқилаётган асарлардан бири ҳисобланади. Китоб йиллар давомида кўп минг нусхада бир неча бора қайта нашр этилаётганига қарамай, бугун ушбу асарни китоб дўконларидан тополмайсиз.\nКитоб мутолааси орқали ҳақиқий бахтиёр оила қандай бўлиши керак деган саволга жавоб топасиз.\n3-ўрин. «Саодат асри қиссалари»\n– Аҳмад Лутфи Қозончининг «Саодат асри қиссалари» китобининг бу даражада оммалашгани, ўқувчилар томонидан жуда кўп мутолаа қилинаётганлигини эшитиб шахсан мен ҳайратланмадим. Сабаби, Пайғамбаримиз ҳаётларини ўрганиш инсонга фақат маърифат беради, қалбни юксалтиради.\nАслида, бизда сийрат ҳақида асарлар жуда оз. Машҳур турк ёзувчиси, олими Аҳмад Лутфи Қозончининг ушбу асари ҳам Пайғамбаримиз сийрати, ҳаёти ҳақидаги энг ишончли манбаалар асосида ёзилган асар ҳисобланади.\nКитобнинг ўтказилган сўровномада энг юқори ўринлардан бирини эгаллагани юртдошларимиз ичида динни ўрганишга, Пайғамбар алайҳисаломнинг сийратини, у киши олиб келган улуғ таълимотни ўрганишга бўлган эҳтиёж юқори эканлигини кўрсатади. Зеро, биз Пайғамбар алайҳисаломни яхши танимасак, динимизни яхши танимаймиз, динимизни яхши танимасак ўзлигимизни яхши танимаймиз, агар ўзлигимизни яхши танимасак комил инсон бўлолмаймиз, – деди шоир Алишер Назар.\nАлишер Назар, шоир.\nЁзувчи Исажон Султон асар ҳақида фикр билдирар экан, шундай дейди:\n– Саид Аҳмаднинг «Уфқ» романи ўзбек халқининг уруш йилларидаги ҳаёти, ватан, миллат, жамият, оила ҳақидаги ўйлари халқнинг тўғридан-тўғри ўзидан олиб кўрсатиб берилгани билан қадрли ҳисобланади. Асарни мутолаа қилганлар яхши биладики, унинг воқеалари Иккинчи жаҳон уруши ва ундан кейинги даврларда кечади. Хўш, ўша пайтда ўзбек халқи урушни қандай қабул қилди? Бир томондан Советлар иттифоқи уруш бизнинг ғалабамиз билан тугади, деб жар солди, бир томондан эса ўзбек халқи урушни тўғридан-тўғри мени оилам, тупроқларим ва ватанимга бўлган хавф деб тушунди. Яъни ўзини бутун бошли империя аъзоси сифатида кўрмади. Асарда XX аср 40-50 йилларидаги ана шундай воқеалар, ўзбек кишиларнинг қалб, руҳий қиёфаси кўрсатиб берилади.\nИсажон Султон, ёзувчи\n1-ўрин. «Икки эшик ораси»\n«Икки эшик ораси» улуғ ўзбек адиби Ўткир Ҳошимовнинг иккинчи асари, – дейди ёзувчи Қўчқор Норқобил. – Хўш, асар нима сабабдан йиллар ўтса-да китобхонлар томонидан севиб мутолаа қилинади? Бунинг сабаби, Ўткир Ҳошимов «Икки эшик ораси»ни инсонийлик, ёзувчилик принципларига содиқ қолган ҳолда ёзиб, унда халқнинг миллий менталитети, ўзбек халқини бу дунёда ушлаб турган одамийлик туйғусини жуда чиройли талқинда кўрсатиб бера олгани деб ўйлайман.\nУшбу романни ўқиган китобхон инсонни улуғлашни, бировни бекорга ҳақоратлаш мумкин эмаслиги ва энг муҳими, бу фоний дунёда умримиз бир эшикдан кириб, иккинчи эшикдан чиққунчалик эканлигини ҳамда беш кунлик дунёнинг моҳиятини ўрганасиз».\nҚўчқор Норқобил, ёзувчи\nСайтимизнинг қадрли ўқувчилари, мутолаага бўлган эътиборингиз учун раҳмат. Ушбу йилда ҳам китоб сизнинг энг яқин дўстингиз бўлиб қолсин!


“Янги Ўзбекистон” массивларини қуришга кўрсатма берилди. 250 минг эмас, 21 минг оила уйли бўлади\n24 январ 2022, Тошкент вақти: 01:28\nУй-жойга талаб юқори бўлган туман ва шаҳарлар марказларига яқин ҳудудларда 29 та “Янги Ўзбекистон” деб номланган массивлар қурилади. Алия вазирлигининг 11 декабрда билдиришича, бу борадаги 32-сонли фармонни президент 9 декабрь куни имзолади.\n“Янги Ўзбекистон” массивларида жами 21 минг 312 хонадонга эга бўлган 619 та кўп қаватли уй, 24 та боғча, 15 та тиббиёт муассасаси барпо этилади.\nҚишлоқ хўжалигига мўлжалланган паст рентабелли 489 гектар ер майдонлари “Янги Ўзбекистон” массивларини қуриш учун ажратилади.\nЎзбекистоннинг барча ҳудудларида “Янги Ўзбекистон” массивлари қурилиши тўғрисида президент Мирзиёев 2 ноябрь куни ўтказилган видеоселекторда гапирган эди.\nЎшанда президент мазкур массивлар қурилиши ортидан 250 мингдан зиёд оила уй билан таъминланишини ваъда қилган.\n“Янги Ўзбекистон” массивларини қуриш учун келгуси йилда 15 триллион сўм ажратилиши белгиланган.


Ҳожиакбар Шайхов (1945–2002) Иблис билан мулоқот – Jahon adabiyoti\nБу йил ўзбек илмий-бадиий фантастикасининг асосчиларидан бири Ҳожиакбар Шайхов таваллудига 75 йил тўлади. Ҳожиакбар Шайхов (Ҳожиакбар Ислом Шайх) 1945 йил 25 мартда Хитой Халқ Республикасининг Шинжон вилоятидаги Чугучак шаҳрида туғилган. Ўзбекистонда хизмат кўрсатган маданият ходими (1997). Ота-боболари асли тошкентлик бўлиб, Шарқий Туркистонга кўчиб кетишган ва 1955 йил ватанига қайтишган. Тошкент Политехника институтининг энергетика факультетини тугатган (1971). Ўттиздан зиёд илмий-фантастик ҳикоялар, қиссалар ва романлар муаллифи. “Рене жумбоғи”, “Залворли одимлар” (1977), “Еттинчи операция” (1979), “Ғаройиб кўланка” (1980), “Олмос жилоси” (1983), “Сўнгги аждарнинг ҳалокати”, “Ҳаётбахш хаёллар” (1985), “Аждодлар хотираси” (1986), “Ёнар дарё” (1986), “Мактаб саҳнаси” (1988), “Сеҳрли қиз” (1989), “Телба дунё” (1990), “Туташ оламлар” (1996), “Жодугарнинг эри” (1999), “Икки жаҳон овораси” (2001) ва бошқа фантастик қисса ва романлари бор. Публицистик асарлар ҳам ёзган (“Фан фидойиси”, 1987; “Замин шайдоси”, 1990). Ёзувчи 2002 йил 27 майда Тошкент шаҳрида вафот этган.\nБолтабой ярим кечаси ётган жойида кўзларини очди-ю, бир зум ҳеч нарса тушунмай, анграйиб қолди. Икки укаси эрон гилами устида маст одамлардай бесўнақай ҳолатда думалаб ётишар, бутун айвон худди даҳшатли зилзила юз бергандай ағдар-тўнтар қилиб ташланган эди. Шунда кеча тунда бўлиб ўтган даҳшатли воқеалар зиммо ёдига тушди. Тўс-тўполон ярим тунда ногаҳон томдан келаётган тарақа-туруқ овозлар билан бошланди. Ака-укалар аввал зилзила юз берди, деб ўйлашди. Сўнгра ҳе йўқ-бе йўқ ўртада турган улкан хонтахта ўз-ўзидан қарсиллаб синиб кетди, унинг гиламга чалпак бўлиб ёпишиб қолганини кўрган ака-укаларнинг ўтакалари ёрилаёзди. Бамисоли кўзга кўринмас ёвуз бир кимса жавонлардаги чинни идиш-товоқларни шиддат билан у ёқдан-бу ёққа улоқтирар, атлас кўрпачаларни ҳафсала билан қийқим-қийқим қилиб қирқар, айвон токчасидаги турфа гул тувакларни аямай гилам устига ағдарар эди. Ўша куни ака-укалар катта бир “иш”ни муваффақиятли якунлаб, одам ўлдиришган, сўнгра олган “мукофот”ларини ювишган ва хилватгоҳдаги чойхонада роса маишат қилиб қайтишганди. Уйга қайтиб, ёстикқа бош қўйишлари билан бошланган бу фавқулодда ҳодисалар боис кайфларидан бирпасда асар ҳам қолмаганди. Болтабой тирриқ кайфиятда ўрнидан турди-да, ташқарига йўналди. Эшикни очиб, остона ҳатлаб ўтди-ю, турган жойида тахтадек қотиб қолди. Не кўз билан кўрсинки, ҳовлиси ўрнида улкан мозор пайдо бўлган, ҳамма ёқни катта-кичик сағаналар, қабрлар, уларнинг устига ўрнатилган турли мақбарача ва ёдгорлик тошлари босиб кетганди. Сал нарида гўрков ёки мозор қоровули бўлса керак, белкурак ушлаган баланд бўйли аллаким ивирсилаб юрарди. Болтабой мармар зиналар орқали пастга тушиб, беихтиёр ҳалиги одам сари юрди. Ажабо, “Адидас” қалпоқ кийган, қоп-қора қошлари худди чимирилгандек юқорига кўтарилган, узун қора чопон ва чарақлатиб мойланган чарм этиқдаги бу кимсанинг юз қиёфаси унга жуда-жуда таниш туюлди. Болтабой унинг рўпарасида тўхтаб, салом берди. Қора чопонли кимса кўзларини чақчайтирганча унга тикилиб, истамайгина алик олди.\n– Бу ерда мозор қаёқдан пайдо бўлиб қолди, ака? – деб сўради Болтабой ҳайратини яширолмай.\n– Нега у пайдо бўлиб қолиши керак?! – деди “гўрков” жаҳл аралаш ажабланиб. – Нима бало, кайфинг борми? Бу мозор пайдо бўлганига юз йилдан ошган, ука.\nБолтабой баттар ҳайратга тушиб, тили аранг гапга айланди:\n– Ахир, бу жой – менинг ҳовлим… менинг уйим-ку?..\n– Эсингни едингми, ука, – деди “гўрков” энди очиқдан-очиқ энсаси қотиб, унга худди савдойилардек тикиларкан. – Қанақа уй? Қанақа ҳовли?..\nБолтабой орқасига ўгирилиб, онг-тонг бўлиб қолди. Энди уйи ҳам ғойиб бўлган, унинг ўрнида эшиги ўймакорлик санъатининг энг нафис усулларида ишланган салобатли, гумбазли, баланд пештоқли дарвозахона пайдо бўлганди.\nАтрофга олазарак аланглади. Шу чоғ сал наридаги бўйи ва эни тахминан ўн газ атрофидаги тепаси гумбаз қилинган сағана йигитнинг эътиборини ўзига тортди. Эски мусулмон ғиштдан одам бўйи баландлигида қурилган бу мақбаранинг олди томонида пастга олиб тушувчи мармар зиналар бўлиб, зиналар тугаган майдонча охирида занг босган улкан темир эшик кўзга ташланарди. Унинг ичида қайсидир азиз авлиёнинг мармардан ишланган қабри жойлашган бўлса керак, хаёлидан ўтказди Болтабой. Хойнаҳой бизга ўхшаган шоввозлар уни ҳам аяшмаган, нимани ўмариш мумкин бўлса, ўмариб, нимани бузиш мумкин бўлса, бузиб ташлашган, албатта. Айниқса, шўролар давридаги большавойларнинг бунақа ишларга суяги йўқ эди.\n– Қизиқиб қолдинг, шекилли? – Болтабой нохос қулоқлари остида янграган овоздан сесканиб тушди. Ўгирилиб, “гўрков” энди ўзи билан ёнма-ён турганини кўрди. Воажаб: унинг бошидаги “Адидас” қалпоғининг тепа қисми худди икки шохи бордай юқорига туртиб чиққанди. “Нима бало, шайтонми бу?” хаёлидан ўтказди Болтабой бадани жунжикиб.\n– Ака, танишиб қўяйлик, – деди йигит унга қўлини узатиб. – Менинг исмим Болтабой.\n– Хавотир қилма, Болтабой, – деди “гўрков” худди унинғ фикрини ўқиётгандай. – Камина шу мозорнинг қоровулиман. Ўлжабой деб аташинг мумкин.\n– Ўлжабой ака, анави сағананинг ичига бир кириб чиқишнинг иложи бормикан? – сўради йигит журъатсизгина. – Мармар қабрлар, мўмиёланган жасадлар қолганмикан?\n– Нима қиласан у ерда? – жавоб берди қоровул жаҳли чиқиб. – Ўлган одамларнинг руҳини безовта қилишнинг нима кераги бор?! Бу жой сенга музей ёки томошахона эмас-ку! Мўмиёланган жасадларни эса, бекор тилга олдинг. Дарвоқе… – Ўлжабой ака худди муҳим бир нима ёдига тушгандай ўйланиб турди-да, сирли оҳангда давом этди: – Дарвоқе, бундан кўп асрлар аввал бу ерда ётган улуғ авлиёнинг қабр тоши тагида илоҳий бир яшм тош ҳам сақланган, дейишади. Жуда ноёб хусусиятга эга сеҳрли тош! Уни қадимда яшаган машҳур алкимёгарлар бунёд этишган экан. Айтишларича, унинг баҳоси йўқ эмиш.\n– Унинг нимаси ноёб экан? – сўради Болтабой дарров сергак тортиб.\n– Унинг ёрдамида истаган ишингни амалга оширишинг, келажакда кечадиган воқеа-ҳодисаларни олдиндан билиб туришинг мумкин, – деди қоровул бамисоли арзимас бир матоҳ ҳақида сўз юритаётгандай лоқайд оҳангда.\nБолтабойнинг кўзлари чақнаб кетди.\n– Чинданам ноёб тош экан! У ҳозир ҳам шу ерда сақланадими?\n– Билишимча, йўқ, – деди қоровул атайин ўзини гўлликка солиб.\n– Бўлмаса қаерда? – яна сўради Болтабой сабрсизлик билан унинг чақчайган кўзларидан нигоҳини узмай.\n– Айтишларича, кейинчалик уни Хизр бува деган мангу яшовчи авлиё олиб кетиб, сақлаш учун яна аллақайси бир авлиёга топширган эмиш.\n– У қайси авлиё экан? Яшм тош ҳалиям унинг қўлидами? – сўроқ қилишда давом этарди Болтабой борган сари тоқатсизланиб.\n– Йўқ, – деди қоровул, кейин товушини пасайтириб, яна сирли оҳангда изоҳ берди: – Ҳозир тош ўша сенга таниш уч опа-сингилнинг уйига яшириб қўйилган.\n– Қанақа опа-сингил?\n– Дарров ёдингдан кўтарилдими? Уларнинг каттасини кенжа уканг севиб қолгани, яқиндагина оҳ-воҳ қилиб юрганини унутибсан-да?\n– Сиз мени қаёқдан танийсиз?\n– Э, ука, шаҳарда, қолаверса, бутун жумҳуриятда Болта бойваччани танимайдиган одам бор эканми?!\nБу гапни эшитган Болта бойваччанинг беихтиёр оғзининг таноби қочди. У ифтихор билан тез-тез нафас ола бошлади. Ўлжабой ака боши билан рўпараларидаги сағанага имо қилди.\n– У ёққа яқин ўртада деярли ҳеч ким кирмаган, мумкин эмас! Лекин сен… нуфузли одамсан. Агар сағананинг ичига киришни жуда истасанг… марҳамат!\nШундай деб, у Болтабойни чанг босган мармар зиналар орқали пастга бошлади.\nУлкан темир эшик қийинчилик билан чийиллаб очилди ва улар нимқоронғи ертўлага қадам қўйишди. Қоровул сал олдинда чўнтак фонари билан йўлни ёритиб борарди. Ертўла ичкарига юрганлари сари кенгайиб борар, лекин бу ерда ҳеч қандай қабр тоши кўринмасди. Бирдан яна зиналар бошланиб, улар тағин пастга қараб йўналишди.\n– Мендан ҳеч нарса сўрама, бу ерда савол-жавоб қилиш мумкин эмас! – деди Ўлжабой ака уни аста шивирлаб огоҳлантираркан. – Фақат томоша қил, керакли гапларни ўзим айтиб бераман. Шунақанги ғаройиботларни кўрсатаманки, унақаси етти ухлаб тушингга ҳам кирмаган. Ўзингни йўқотиб қўймасанг бўлгани, ишқилиб…\nЎлжабой ака бу гапларни уқтираркан, улар азбаройи эскирганидан тўкилиб кетган зиналар орқали тим қоронғи ертўлага кириб келишди. Деворлари эски мусулмон ғиштлардан қурилган ертўланинг баландлиги икки газча келарди. Оёқлари остида кўлмак сув шапиллади. Бу ернинг ҳавоси оғир, диққинафас эди. Ногаҳон чийиллаган овозлар эшитилиб, шундоқ ёнларидан девор ёқалаб баҳайбат каламушлар галаси югуриб ўтди. Улар одамларга эътибор ҳам қилишмади. Шунга қарамай, бойвачча кўнгли айниб, қайт қилиб юбораёзди. Ҳамроҳининг аҳволини пайқадими, қоровул дарров унинг қўлидан ушлаб олди. Бу ишни у жуда вақтида қилган экан, чунки бир сония ўтмай Болтабой фонар ёғдуси остида кўнгилни оздиргудек ўлгудай бадбашара махлуққа рўпара келди. У йигитга қаҳр-ғазаб билан тикилар ва улкан жағдор тишларини ғижирлатарди. Азбаройи қўрқиб кетганидан Болтабой ўзини кескин четга олди, агар қоровул бўлмаганида, деворга урилиб, бошини ёриши аниқ эди. Ўлжабой ака секингина кулиб қўяркан, унга тасалли берди:\n– Ҳечқиси йўқ. Дастлабки пайтларда кўршапалаклардан мен ҳам қўрқардим.\nНиҳоят, улар узундан-узун бу мудҳиш ертўланинг охиридаги маҳобатли темир эшикка юзма-юз келишди. Қоровул анча-мунча куч сарфлаб эшикни очганидан сўнг улар остона ҳатлаб, ярми ғишт, ярми мармар ушоқлари тўшалган каттакон бўлмага ўтишди. Ертўладан фарқли ўлароқ, бўлма фавқулодда ёрқин нурларга чўмган, деворларга ловуллаб ёниб турган улкан шамлар осилганди. Уларни ким ва қачон ёққанини Ўлжабой ака изоҳлаб ўтирмади. Деворлар ёқалаб кишининг дилига ғулғула соладиган даражада ялт-ялт қилаётган оппоқ устунлар қад кўтарганди. Улар йигирмага яқин эди. Уларнинг бирига яқинлашган бойвачча шу заҳоти даҳшат ичида ортига тисарилди. Булар шиша тобут (саркофаг)лар бўлиб, ичига мўмиёланган эркакларнинг жасадлари жойлаштирилган эди. Уларнинг кийим-кечакларига қараганда, бу одамлар ўрта асрларда яшаб ўтган жангчи сарбозларга ўхшар эди.\nШу пайт мозор қоровули бойваччанинг елкасига қўл ташлаб, бўлманинг ўртасига имо қилди. Болтабой ўша томонга ўгирилиб, тош сандиқни эслатувчи улкан супага кўзи тушди. “Сандиқ”нинг четларига ўймакорлик усулида жимжимадор гуллар сурати туширилган, қопқоғининг сиртига сал-пал хитойчага ўхшаб кетадиган имлода аллақандай нотаниш ёзувлар битилган эди.\n– Хосиятли яшм тоши ўз даврида мана шу сандиқда сақланган, – деди Ўлжабой ака йўлдошининг қулоғига шивирлаб. – Уни олиб кетмагунларига қадар бу ерни аждаҳога ўхшаган баҳайбат илонлар қўриқлашган ва бу ерга ҳеч ким яқинлашолмаган. Тошни олиб кетишибди-ю, бу жойнинг ҳам файз-хосияти қолмабди. Анави жасадлар ҳам қўриқчилар саналиб, биров тошга яқинлашса, шиша тобутларни ёриб чиқиб, ўғриликка келган одамнинг жонини суғуриб олишган эмиш.\n– Ё тавба! – деди Болтабой ҳайрат бармоғини тишлаб.\n– Лекин сен қўрқма! – шивирлаб гапида давом этарди қоровул. – Барибир тошни қўлга киритишга ҳаракат қил. Агар бу ишни уддаласанг, – Болта бойвачча буни албатта уддалайди, бунга ишончим комил, – нафақат юртинг, балки жами мулки оламга ҳукмронликни қўлга киритишинг мумкин.\nБолтабой унга анграйиб тикиларкан, айни кўнглидаги гапни топиб айтаётганидан баттар ҳайратга тушганди. Айни дамда хаёлидан: “Нима бало, чинданам шайтонга рўпара келдим, шекилли”, – деган фикр ўтди.\nШу ондаёқ қоровул биқинига туртиб:\n– Намунча мижғов бўлмасанг! – дея хитоб қилди сал товушини кўтариб, унинг аччиғи чиққани кўриниб турарди. – Мен ҳам Худонинг бир бандасиман. Лекин оддий банда эмас! Истасанг, авлиё дейишинг мумкин. Чунки мен дунёдаги ҳамма гаплардан хабардорман. Айтайлик, кеча кечаси сенинг уйингда бўлиб ўтган ағдар-тўнтардан…\nБолтабой тунги ғаройиб йўлдошининг жавлон уриб ёнаётган шам нурида аллақандай сирли, кўкимтир тусда товланаётган совуқ башарасига янада синчиклаброқ тикиларкан, азбаройи қўрқув ва саросимага тушганидан жағи осилиб қолган эди. У тили зўрға айланиб, сўради:\n– Сиз буни… қаёқдан биласиз?\n– Айтдим-ку, камина авлиёман, ахир!\n– Авлиёлар… турли кароматлар кўрсатишган, дейишади. Чинакам авлиёлигингизни менга исботлаб бера оласизми?\n– Жуда кўп савол бераяпсан, – деди қоровул энди аччиқ данак чайнаб қўйгандай афтини буриштириб. – Бунинг оқибати яхши бўлмайди. Авлиёлигимни сенга аллақачон исботлаб бўлдим. Буни уйингга қайтганингда биласан.\n– Йў-ғе?.. Уйимда ҳамма нарса яна ўз ҳолига қайтди, демоқчимисиз?\n– Савол беришни бас қил, деяпман! Айтдим-ку, ҳаммасини ҳализамон ўзинг кўрасан.\nШу пайт Ўлжабой ака жасад солинган шиша тобутларнинг бирига синчков тикиларкан, ранги бўздай оқариб кетди. Болтабой ҳам ўша тарафга юзланди-ю, қичқириб юбораёзди. Жасаднинг тўсатдан киприклари қимирлаб, бесўнақай қалин лабларида заҳархандали кулги ифодаси пайдо бўлганди.\n– Сенга неча бор айтдим-а, ана энди ҳаммаси расво бўлди! – хитоб қилди қоровул афсус-надомат билан баралла овозда. – Жасадлар тирила бошлашди. Сенга аввалдан ҳаммасини тушунтириб берсам бўларкан. Бу ерга кирган ҳар қандай ўғрининг миясида, яшм тош қаерга яширинган экан, деган савол-ўй бўлади. Жасадлар ҳам ана шу савол-ўйга, умуман, савол биотўлқинларига созланган. Бу тўлқинлар жасадларга етиб бориши билан улар тирилиб, ўғрига ҳужумга ўтишади. Уларнинг биттаси жонланса, бўлди, шу заҳоти қолган йигирматасини тирилтиради. Хайр, майли, бўлар иш бўлди, мен уларни чалғитиб тураман, сен қочиш пайида бўл!\nШу пайт ҳалиги киприкларини қимирлатган жасад қўйилган шиша тобут қарсиллаб ўртасидан дарз кетди. Эсхонаси чиқиб кетган Болтабой қимирлашга ҳам ҳоли етмай, ҳайкалдек қотиб тураркан, тобутнинг бир бўлаги тўкилиб тушди, айни дамда ундан аччиқ ва ўлгудай қўланса тутун бурқсиб кўтарилганини пайқади. Тутун тарқалгач, шиша тобут ғойиб бўлгани, унинг парчалари асирликдан қутулиб чиққан сирли мавжудотнинг оёқлари остида ётганини кўрди. Шу заҳоти жасад кўзларини очиб, аввал Болтабойга, сўнгра қоровулга тешиб юборгудек ғазабнок нигоҳ билан тикилди. Бойваччанинг борлиқ вужудини аллақандай ибтидоий бир даҳшат ҳисси чулғади. Иккови ҳам жон-жаҳдлари билан ўзларини эшикка отишга интилишар, лекин қандайдир шайтоний бир куч оёқларини занжирбанд қилиб қўйгандай эди. Шу чоғ Болтабой ўз ҳамроҳининг юзи қандайдир маънисиз, совуқ бир ифода касб этгани, қўллари жонсиздай осилиб тушгани, у бамисоли бўғма илоннинг жодули нигоҳига дуч келган қуёнчадай жасаднинг истиқболига қараб юра бошлаганини кўрди. Ана шундан сўнг юз берган воқеадан бойваччанинг оёқлари акашак бўлиб, ҳуши бошидан учаёзди.\nМозор қоровули худди сеҳрлангандай ўрта асрларда яшаб ўтган, айни дамда ҳайкалдай қотиб турган девдай ҳайбатли жангчи сари юраркан, бошқа шиша тобутлар ҳам қоқ ўртасидан қарсиллаб дарз кетиб, шишалар тўкилиб туша бошлаган, бўлмани улардан бурқсиб чиқаётган кўм-кўк ва ўлгудай бадбўй тутун тўлдирганди. Мана, Ўлжабой ака даҳшатли махлуқ билан юзма-юз келди-ю… ё фалак! – бир сакраб унинг танасига сингиб кетди! Уни ўзига “ютиб” юборган одамхўр “дев” шу заҳоти жонланиб, олдинга бир қадам ташлади. Ўтакаси ёрилаёзган Болтабойнинг оёқларини занжирбанд қилиб турган кўзга кўринмас куч шу ондаёқ йўқолиб, у бир зум ҳам ўйланиб ўтирмай, ўзини ташқарига отди. Қўрқувдан эс-ҳушини йўқотган ҳолатда бу Худо урган ертўладан юқорига олиб чиқувчи зиналар сари шаталоқ отиб югураркан, орқасидан гумбурлаган оғир қадам товушлари қулоғига чалинди. Ортига ўгирилиб қарашга ҳам юраги дов бермай, баттар жон-пони чиқиб, бор овози билан чинқирганча янаям тезроқ югурди. Мана, ниҳоят, халоскор зиналарга ҳам етиб олди. Темир эшик остонасидан ҳатлаб ўтди-ю, уни бор кучи билан беркитди. Шу ондаёқ ичкаридан худди Фантомасга ўхшаб ваҳимали дўриллаган кулги овозини эшитди. Бу кинояли кулги шайтоний кучлар тантанасидан далолат бераётгандай эди.\nЎғриликни ўзига касб-кор қилиб олган Болта бойвачча умрида газет-журнал ўқимаган, ғирт маҳдуд йигит эмасми, ярим тунда кечган бу ғаройиб саргузаштларининг моҳиятини ҳаётининг охиригача англай олмай ўтади… Гап шундаки, “Сирли олам” ойномаси яқинда бир илмий мақола чоп этган, унда ёзилишича, ўрта асрларда алкимёгарлар инсон танасининг бир неча ой яшай олишини таъминловчи модда кашф қилишган, бу тажрибаларга розилик билдирган одамларнинг қони сўриб олиниб, унинг ўрнига инсон жасадини емирилишдан сақловчи махсус суюқлик модда қуйишган. Бундан одам ўлмаган, ўзига хос муроқаба ҳолатига ўтиб, летаргик уйқуга кетган. Мозий олимлари ўзлари бунёд этган ягона нусхадаги илоҳий яшм тошини қўриқлашда, афтидан, ана шундай одамлардан фойдаланишган кўринади.\n…Болтабой сапчиб ўрнидан турди-ю, ўзини яна уйида, катта айвонда кўриб, сал кўнгли таскин топди. Икки укаси икки томонида алоқ-шалоқ думалаб ётишарди. Аланглаб ён-верига тикилди, ажабо: ҳамма нарса яна жой-жойида, кеча тунда бўлиб ўтган тўс-тўполоннинг иси ҳам, изи ҳам қолмаганди.\n“Қоровул чинданам авлиё экан, шекилли?” хаёлидан ўтказди у ўйчан қиёфада ташқарига тикилиб. Ғафлат уйқусидаги бу оми ва жоҳил йигит шу бугун шайтонлар ва инс-жинслар раҳнамоси Улуспирнинг нақ ўзи билан мулоқотда бўлганини хаёлига келтиришга ҳам қодир эмас эди…


24.03.20 15:48\tmsk\nБаҳром Алматов. UzReport TV лавҳаси\nЎзбекистонда ичкаридан туриб COVID-19 коронавирусини юқтирган биринчи одам қайд этилди. Бунга қадар барча ҳолатларда вирус четдан кириб келганди. Бу ҳақида Санитария-эпидимиологик осойишталик агентлиги директори Баҳром Алматов онлайн брифингда айтиб ўтди, дея хабар беради Gazeta.uz.\nАлматовга кўра, 20 ёшга кирган қизда шундай ҳолат аниқланган. Қизнинг ўзи, қариндош-уруғлари чет элда бўлмаган. Улар соғлом, текширишдан ўтказилган. Қиз ўзининг ўқиш фаолиятида қандайдир ҳолатда вирусни юқтириб олган.\nАлматов республикада вирус қандай тарқалаётганини айтиб ўтган. 11-мартда Париждан учиб келган, хусусий клиника ишлайдиган врач аёл уйига 35 та одамни чақиради. Кейинчалик уларнинг 13 тасида коронавирус борлиги аниқланган. Шунингдек, аёл ўз оила аъзоларига ҳам вирусни юқтирган. Битта манзилда аёл билан бирга ўнта одам истиқомат қилади. Ишхонада эса врач аёл 42 та касал ва 80 та одам билан мулоқотда бўлган.\nЎз навбатида бу одамлар ҳам ўз қариндошлари билан мулоқот қилганлар, магазин, сартарошхона, бозорларга ташриф буюрганлар.\n«Бу ҳалқа давом этиб кетаверади, у геометрик прогрессия тарзда кўпаяди», — дейди Алматов.\nКоронавирус илк бор аниқланганидан кейин, Франциядан келган аёл билан контакт қилган одамлар рўйхати тузилиб, уларнинг барчаси карантинга олинган.\nБош санитар врач бешта мижозда касаллик симптомлари йўқолганини айтади. Бу одамлар яна 14 кун давомида врачлар назоратида қоладилар, кейин уларга жавоб берилади.\nСўнгги маълумотларга кўра, Ўзбекистонда 49 та одамда коронавирус аниқланган, улардан 19 нафари эркак киши, 30 нафари аёл киши. Аксари касалланганлар 20-40 ёшда. Вирус юқтирганларнинг олтитаси 60 ёшдан ўтган. 11 та одамнинг аҳволи ўртача оғир, беш нафар одамда сурункали касалликлар мавжуд.


Наманганлик 21 ёшли ҳарбий хизматчи снаряд қолдиқлари портлаши оқибатида ҳалок бўлди – Газета.uz\nФото: Юсупов Шавкатбой / Facebook\nLotinchada 24 сентябрь 2021, 18:56 Жамият\nНаманганлик 21 ёшли йигит ҳарбий хизматчи снаряд қолдиқлари портлаши оқибатида ҳалок бўлди, дея хабар бермоқда Бош прокуратура ахборот хизмати раҳбари Ҳаёт Шамсутдинов.\nМаълум қилинишича, 21 август куни дала ўқув майдонида снаряд қолдиқлари портлаши натижасида содир бўлган кўнгилсиз ҳодиса оқибатида Миллий гвардия муддатли ҳарбий хизматчиси А. Иқболжонов ҳаёт учун хавфли бўлган оғир тан жароҳатлари олиб вафот этган.\nҲолат юзасидан 21 август куни Чирчиқ ҳарбий прокуратураси томонидан Жиноят кодексининг 297-моддаси (Атрофдагилар учун катта хавф манбаи бўлган қурол-яроғ, шунингдек модда ва буюмлар билан муомалада бўлиш қоидаларини бузиш) билан жиноят иши қўзғатилган.\n24 сентябрь куни Facebook`даги Юсупов Шавкатбой саҳифасида марҳумнинг ота-онасининг президентга видеомурожаати эълон қилинди.\nМарҳумнинг онасининг таъкидлашича, улар ўғлини 14 март куни Тошкент вилояти Чирчиқ шаҳрига ҳарбий хизматга жўнатишган.\n«6 ой хизмат қилгандан кейин 20 август куни „ўғилларингиз портлаб кетди“, деб олиб келиб, ташлаб кетишди. Сизга мурожаатим шуки, 6 ой бўлган болани нега портлатишади? У ҳали ҳеч нарсани билмайдику. Нимага кийдирмайди нарсаларини? Нимага сақламайди? Мен уни бир парчасини шу давлатга ишониб топширгандимку. Менинг кўзимнинг оқ-у қораси эди, у болам мени. Парчалатиб, тикиб-тикиб ташлаб кетишди. Қани бу ерда ҳақиқат? Кеча борган болага шунақа нарсалар ушлатадими? Нимага ҳимоя қилмайди менинг боламни?» — дейди у.\nМарҳумнинг онаси президентдан «боласини ҳимоясиз қўйган одамларга чора кўришини» сўради.\n«Қонун олдида жавоб берсин ҳаммаси, нима бўлганини бизга очиқ-ойдин айтсин. Сўрасак, „портлаб кетди“, шу, бошқа гаплари йўқ. Битта болани турғизиб, 21 ёшга киргазиш осонми? Ўғлим ниҳоятда эсли, ақлли бола эди. Орзулари катта эди боламни, юрист бўлмоқчи эди», — дея қўшимча қилади у.


Бу дунёда бахтга қандай эришиш мумкин? Унда омад доимий эмас, роҳат ҳам ўткинчи ва нохуш кечинмалар қолдиради.\nБир куни қариндошлар пейнтбол уйнаб бўлгач, қўлимиздаги қуролларимиз билан суратга тушмоқчи бўлдик. Бир қатор туриб олганимиздан сўнг, оғa-иниларимиз “Аллоҳу Акбар” дейишни бошлашди ва бошқалар ҳам такрорлашди.\nМактабда ўқиб юрган чоғларимда ҳақиқатан ҳам зукко ва илмли бир устозим бўларди (исмларини айтишимни жоиз кўрмадилар).\nҲозирги кунда мусулмонлар жаҳон хамжамиятининг асосий қисми Исломни инсониятга қарши қаратилган дин деб қабул қилаётганидан нолимоқда.\nНима учун мусулмонларни яхши кўришмайди?\nМусулмонларга ола қарашини яширмайдиган инсонларни ҳеч учратганмисиз? Бу ёқтирмаслик мушрикларнинг Қуръони Каримда «Ва улар мўминлардан ўта иззатли, ўта мақталган Аллоҳга бўлган иймондан бошқа «айб» топа олмадилар»\nЭнг буюк йўқотиш қачон бўлади? Қачонки, инсон бу дунёга қайтиб кела олмаганда. Қачонки, кўзёшлар, узрлар фойда бермаганда. Қачонки, қалблар азобдан ёрилганда.\nАллоҳ азза ва жалла бу дунё ҳаётини яратиб, уни бизга берди ва зиммамизга юклаган вазифаларни ўргатгани каби бизларга унинг мазмун-моҳиятини ҳам ўргатди.\nҚачон бирор муносабат бўлиб қолса, араб ва Ислом шаҳарларидаги дўстларимизни ўзларига келиб, Роббиларига тавба қилишларини эслаймиз.\nАмерика Олий Суди Муҳаммад алайҳиссаломни «Буюк қонуншунос» сифатида қадрлайди\n1935 йилда АҚШ Олий Суди Ислом динининг Расули – Муҳаммад алайҳиссаломни Мусо, Сулаймон алайҳиссаломлар ва Конфуций қатори адолат ва ҳуқуқшуносликнинг яққол намунаси деб эътироф этди.


09:45 / 01.07.2017\n“Германия бирлашуви отаси” ГФР собиқ канцлери Гельмут Коль билан умумевропа видолашув маросими Франциянинг Страсбург шаҳрида шанба куни бўлиб ўтади.\nГФРнинг 6-канцлери ва энг нуфузли немис сиёсатчиларидан бири Гельмут Йозеф Михаэль Коль 16 июнь куни 87 ёшида вафот этди.\nМотам маросими шанба куни Европарламент биносида бўлиб ўтади, сўнг сиёсатчи Германияда дафн этилади.\nМаҳаллий вақт билан соат 9 га видолашув жойига хорижий делегациялар ташрифи бошланади – уларнинг умумий сони 40 тани ташкил этади. Маросим иштирокчилари орасида – Франция президенти Эммануэль Макрон, ГФР канцлери Ангела Меркель, Россия бош вазири Дмитрий Медведев, Украина президенти Пётр Порошенко ва АҚШ собиқ президенти Билл Клинтон бор.\nМаросим дастурида таъкидланишича, Европарламент раиси Антонио Таяни, Еврокенгаш раиси Дональд Туск, Еврокомиссия раиси Жан-Клод Юнкер, Испания собиқ бош вазири Фелипе Гонсалес нутқ сўзлайди. Шунингдек, Макрон, Меркель, Медведев ва Клинтоннинг чиқиш қилиши режалаштирилган.\nМаросим якунлангандан сўнг Коль жасади вертолётда Людвигсхафенга етказилади, кейин эса – кемада – Германия жануби-ғарбида Шпайер шаҳрига олиб боради, у ерда дафн маросими бўлиб ўтади.\nМаросим кунида хавфсизликни таъминлашга икки минг полициячи, шунингдек, 300 нафар қутқарувчи жалб этилди. Бундан ташқари, сапёрлик хизматлари ва дронлардан ҳимоя бўйича мутахассислар ҳам ишлайди.\nГельмут Коль 1930 йилнинг 3 апрель куни Людвигсхафен шаҳрида дунёга келган. Гимназияни битирганидан сўнг бўлажак канцлер Франкфурт университетининг ҳуқуқшунослик факультетига ўқишга кирган, бироқ бироз ўтиб Гейдельберг университетига ўтиб, тарих ва сиёсий фанларни ўрганган.\nКоль 1946 йилда мактаб ўқувчилиги пайтида “Христиан демократлар иттифоқи” партияси аъзолигига кирди. У 1966 йилда Рейнланд-Пфальцдаги ХДИ раҳбарига айланди, кейин эса – бу ерлар бош вазири бўлди, ва 1973-1998 йилларда ГФР ХДИ раиси лавозимини эгаллади.\n1982 йилнинг октябрида Коль бундестагдаги амалдаги федерал канцлер Гельмут Шмидтга ишончсизлик жараёни давомида Германиянинг олтинчи федерал канцлерига айланди. Коль бу лавозимда 16 йил ишлади.\nАйнан у 1989-1990 йилларда Ғарбий ва Шарқий Германиянинг бирлашиши жараёнида муҳим ўринни тутган.\nКоль номзоди бир неча бор Нобель тинчлик мукофотига илгари сурилган.\nГФР Страсбург Гельмут Коль\nГФР иқтисодиёт вазири: АҚШнинг Россияга қарши санкцияси халқаро ҳуқуқни бузиш\nГФР ТИВ раҳбари: Обаманинг Россияни камситишга уриниши катта хато бўлган


Песков Путиннинг асосий хоббисини айтди - 30.03.2021, Sputnik Ўзбекистон\nТОШКЕНТ, 30 мар — Sputnik. Ўқиш Россия президенти Владимир Путиннинг асосий хоббисидир. Бу ҳақда унинг матбуот котиби Дмитрий Песков маълум қилди.\nТОШКЕНТ, 30 мар — Sputnik. Ўқиш Россия президенти Владимир Путиннинг асосий хоббисидир. Бу ҳақда унинг матбуот котиби Дмитрий Песков маълум қилди.“Асосан бу тарихий адабиёт, ёдномалар”, - дея аниқлик киритди у.Песковнинг сўзларига кўра, Путин ҳам Кремль, ҳам Ново-Огаревога келтириладиган газеталардан ёзиб олади. Бундан ташқари, газеталар ҳамиша унинг самолётида бўлади. Шунинг учун Россия раҳбари бирор жойга парвоз қилаётганда ҳам уларни ўқиб туради.Россия етакчисининг матбуот котиби Путин немис ҳамда ва инглиз тилидаги телеканалларни томоша қилишини айтди. “Ҳар кун эмас, лекин ҳафтада бир неча марта инглиз тили билан албатта шуғулланади. Бу қисқа машғулотлар, бироқ мунтазамдир”, - дейди Песков.\n12:36 30.03.2021 (янгиланди: 18:39 30.03.2021)\nРоссия президентининг матбуот котиби Владимир Путин бўш вақтида нима билан шуғулланишни ёқтиришини маълум қилди.\n“Асосан бу тарихий адабиёт, ёдномалар”, - дея аниқлик киритди у.\nПесковнинг сўзларига кўра, Путин ҳам Кремль, ҳам Ново-Огаревога келтириладиган газеталардан ёзиб олади. Бундан ташқари, газеталар ҳамиша унинг самолётида бўлади. Шунинг учун Россия раҳбари бирор жойга парвоз қилаётганда ҳам уларни ўқиб туради.\nРоссия етакчисининг матбуот котиби Путин немис ҳамда ва инглиз тилидаги телеканалларни томоша қилишини айтди.\n“Ҳар кун эмас, лекин ҳафтада бир неча марта инглиз тили билан албатта шуғулланади. Бу қисқа машғулотлар, бироқ мунтазамдир”, - дейди Песков.


Жорж Флойднинг ўлимида айбланаётган полициячи суд олдида жавоб беришни бошлайди\n10:50 / 08.06.2020\nАҚШнинг Миннеаполис шаҳри собиқ полициячиси, афроамерикалик Жорж Флойднинг ўлимида айбланаётган Дерек Шовин 8 июнь куни суд олдида жавоб беришни бошлайди.\nШовин Флойдни қўлга олиш вақтида унинг бўйнини тиззаси билан деярли 9 дақиқа босиб турган. Шундан кейин Флойд ҳушини йўқотиб, кейинроқ жонлантириш бўлимида вафот этган.\nСобиқ полициячи иккинчи даражали қотилликни содир этишда айбланмоқда. Бу дастлаб инсон ҳаётига бефарқлик билан жисмоний зиён етказиш истаги бўлган қасддан содир этилган қотиллик ҳисобланади.\nАввалроқ полициячига енгилроқ айблов қўйилиб, гап қасддан содир этилмаган қотиллик ҳақида бораётганди. Бироқ кейинроқ айблов қатъийлаштирилган. Шу билан бирга Миннесота штати бош прокурори айблов биринчи даражали қотилликкача қатъийлаштирилиши мумкинлигини истисно қилмаган.\nШовинга ҳозир қўйилаётган айблов билан 40 йиллик қамоқ жазоси берилиши мумкин. Шовин Флойд нафас ололмаётганини айтганига қарамасдан, унинг уйқу артериясини босиб туришда давом этган. Собиқ полициячининг озодликка чиқиши учун 1 млн доллар гаров пули тайинланган.\nФлойдни қўлга олиш вақтида иштирок этган яна 3 полициячи – Томас Лейн, Жей Александр Куэнг ва То Тао қотилликка шериклик қилишда айбланмоқда. Улардан ҳар бирига 10 йилгача қамоқ жазоси тайинланиши мумкин. Улар 29 июнда суд олдида жавоб бера бошлайдилар.\nШовин полицияда 19 йил ишлаган бўлиб, хизмат давомида отишма билан кечган бир неча воқеаларда иштирок этган. Унинг устидан 15 та шикоят тушган бўлиб, улардан фақат биригина бўйича интизомий чоралар кўрилган.


Қирғизистон республикасининг янги Конституцияси бугун эрталаб президент Қурманбек Бақиевга имзолаш учун тақдим этилади.\n27 июн 2022, Тошкент вақти: 12:46\nЧоршанба кечқурун мамлакат парламенти – Жўғўрқу Кенеш янги Конституция қабул қилди. Унга биноан эндиликда Қирғизистон парламент ваколатлари доираси кенгайтирилган, президент ваколатлари анча қисқартирилган республикадир. Шундай қилиб, Бишкекнинг бош майдонида 2 ноябрдан буён кўпмингкишилик норозилик митинги ўтказаётган "Ислоҳотлар учун" ҳаракати лидерларининг асосий талаби қондирилди. Конституция қабул қилингани тўғрисидаги хабарни Бишкек марказидаги икки катта майдонда ўтказилаётган икки митинг иштирокчилари (бири "Ислоҳотлар учун" ҳаракати тарфдорлари, иккинчиси президент тарфдорлари) фавқулодда кўтаринкилик билан кутиб олди. Бир ҳафтадан буён бир-бировларига қарши шиорларни ҳайқираётган кишилар бир-бировларини табриклай бошладилар. Бироздан сўнг, вақт ярим тундан оққанда, "Ислоҳотлар учун" ҳаракати лидерлари ўз тарафдорларига бир ҳафта давом этган митинг асосий мақсадига етганини айтиб, уларни уйларига тарқалишни сўрадилар. Бишкекдан олинган хабарларга қараганда, бугун республика жамоатчилиги янги Конституцияни байрам қилади.


Трамп Кубадан санкциялар қандай шартда олинишини айтиб ўтди\n07:46 / 07.10.2017\nВашингтон Кубага нисбатан санкцияларни Гавана ўз фуқаролари эркинликларини таъминламагунча бекор қилмайди. Бу ҳақда АҚШ президенти Дональд Трамп Оқ уйда Испан мероси ҳафталигига бағишланган тадбирда айтиб ўтди.\n"Биз Куба ва Венесуэлада яхши одамларни қўллаб-қувватлаш учун қатъий чоралар кўрдик. Биз Гавана Куба халқи учун тўлиқ сиёсий эркинликни таъминламагунча Куба тузумидан санкцияларни олмаймиз", деб айтган Трамп. Трамп Ғарбий яримшар "ҳурлик ва фаровонликда" яшашига умид билдирди.\nТрамп "социалистлар томондан таҳқирлашларга учраётган Венесуэла халқини қўллаб-қувватлашини" айтган. Трамп ўз нутқида социалистик ва коммунистик мафкурани кескин танқид қилган.\nАҚШнинг собиқ президенти Барак Обама Кубани яккалаш сиёсати натижа бермагани сабаб, 2014 йил декабрда у билан муносабатлар яхшиланишини эълон қилган.\nБироқ Трамп Куба ҳукуматига нисбатан қатъий позицияни эгаллаган. Икки давлат ўртасидаги муносабатлар АҚШнинг Гаванадаги элчихонаси ходимлари "акустик ҳужумлар"га учраганларидан кейин янада кескинлашди.\nТрамп Эронга қарши санкцияларни кучайтиришга чақирди\nКубада мушакбозлик вақтида 22 киши жароҳат олди (видео)\nАҚШда жарроҳлар боланинг юзидан 4,5 кг оғирликка эга шишни олиб ташлашмоқчи


Назирабонунинг ҳикояси – SEN.UZ\nҚизалоқнинг ота-онаси, унинг ҳаётини асраб қолиш мақсадида, ҳамма ердан ёрдам излашади. Лола Каримова-Тилляеванинг "Sen Yolg'iz Emassan" Фонди кўмагида, 2017 йилнинг декабрь ойида Назирабону етти ёш бўлганида унга франциялик жарроҳ Оливье Барон томонидан очиқ юрак операцияси ўтказилди. “Биз Фондга мурожаат қилдик ва 2 ойдан сўнг, қизимни операция қилишга бизни таклиф қилишди. Ҳозир Худога шукур, у ўзини яхши ҳис қиляпти”, - дейди Назирабонунинг онаси Маъмурахон Хайдарова. Фонд қизалоқни қўллаб-қувватлашда давом этиб, энди Назирабону Республика болалар ижтимоий мослашуви марказида даволаниб келмоқда.


Кўрган, эшитганинг ҳақиқат бўлавермайди… — Huquq\nHome / Муносабат / Кўрган, эшитганинг ҳақиқат бўлавермайди…\n22.08.2019\tМуносабат, Тавсия этимиз 147\nИнсон табиатан янгиликка интилади. Янги ахборотга қизиқмайдиган одам кам, уни бировга етказиш, атрофдагиларнинг фикрини билиш ҳам табиатимизга хос. Айниқса, охирги пайтларда кўпчиликнинг эътиборини тортадиган воқеаларни биринчилардан бўлиб оммага етказишга уриниш оммалашиб бормоқда. Аммо бу инсон ёки бирор нуфузли идора тақдири, келажаги билан боғлиқ бўлса-чи?\nБугунги тезкор ахборот асрида бировга таҳдид қилиш, шаънини булғаш, рост ёки ёлғон маълумотларни тарқатиш одатий ҳолга айланиб қолди. Айни вақтда турли ижтимоий тармоқлар, портал ва сайтлар жуда кўпайган. Улар қисқа вақт ичида ҳаётимизнинг ажралмас бўлагига айланди. Билиб-билмай уларнинг оммалашиши, ёлғон маълумотларнинг тарқалишига ўзимиз ҳам сабабчи бўлмоқдамиз. Ахборотлар ичидан қай бири рост, қайси ёлғон, керакли ёки кераксизлигини ажратишнинг имкони бўлмаяпти. Айримлари шов-шувли хабарлардан, бошқаси турли кўринишдаги таҳдидлардан иборат бўлгани ҳолда фойдалилари ҳам учраб турибди. Аммо уларнинг орасида содир бўлган ҳодиса умуман бошқача талқин қилиниб, миш-мишларнинг урчишига, омма орасида турли норозиликларга сабаб бўлаётганларининг борлиги ҳеч бир қуюшқонга сиғмайди.\nБиргина мисол: ўтган ҳафта ижтимоий тармоқларда Оққўрғон тумани марказидаги деҳқон бозорида содир бўлган ҳолат бўйича видеолавҳа тарқалди. Лавҳада ички ишлар ходимлари билан бозорда фаолият юритувчи одамлар ўртасидаги баҳсли вазият акс эттирилган. Вазиятдан хабари бўлмаган киши видеолавҳани кўргач, табиийки, ички ишлар ходимларидан нафратланади, билиб-билмай уларни айблашга тушади.\nУшбу ҳолатнинг юз беришига эса «Оққўрғон деҳқон бозори» МЧЖ ҳудудига Алишер Навоий кўчаси томонидан кириш жойида қурилиш ишларининг бошланиши сабаб бўлган экан. Кириш йўли девор билан беркитилаётган вақтда шу ерда савдо қилувчи аёллар қурилиш савдога халақит беришини айтиб, ишни тўхтатишни талаб қилишган. Бақир-чақир қилиб, қурувчилар ва бозор раҳбарини ҳам ҳақорат қилиб, қурилаётган деворни бузиб ташлашгач, ички ишлар ходимларини чақиришга тўғри келган. Ваҳоланки, мазкур қурилиш ўзбошимчалик билан бошланмаган. Аксинча, туман ҳокими бўш турган шу ерда икки қаватли савдо ва маиший хизмат кўрсатиш мажмуаси қуриши учун фуқаро Д.Қурбонов номига қарор чиқарган. Бундан ташқари, бу жой бозорнинг асосий кириш йўлаги эмас, орқа томони бўлиб, ер ва кўчаларда савдо қилувчилар туфайли ҳудудда автомашиналар тирбандлиги вужудга келган.\nШундан сўнг воқеа жойига ички ишлар ходимлари етиб келишади ва ҳолат юзасидан керакли ҳужжатларни расмийлаштираётганида бир нечта аёл уларнинг қонуний талабларига бўйсунмай, тўполон кўтаришади.\nШунга ўхшаш ҳолат Самарқанд вилоятининг Тойлоқ туманида ҳам кузатилди. Бу видеолавҳада ҳам ички ишлар идоралари ходимлари ва аҳоли ўртасидаги мунозара акс эттирилган бўлиб, уни тармоққа жойлаштирганлар орган ходимларининг аҳолига ёмон муносабатда бўлганини таъкидлашган. Оқибатда ушбу воқеа ҳам ижтимоий тармоқларда турлича талқин этилган.\nМаълум бўлишича, Тойлоқ тумани ҳокимининг 2009 йил 29 декабрдаги қарори билан Самарқанд шаҳридаги «Afsona Travel» туристик фирмасига сайёҳлар дам олиш комплекси ва миллий сувинерлар ишлаб чиқариш шохобчалари қуриш учун 1 гектар ер ажратилган. Қарор Самарқанд вилояти ҳокимининг 2010 йил 1 ноябрдаги қарори билан тасдиқланган ва мутахассислар томонидан ер майдони чегараси аниқланиб, ерни ўлчаб бериш далолатномаси тузилган. Шунингдек, туман ҳокимининг 2018 йил 30 январдаги қарори билан «Afsona Travel» МЧЖ томонидан қуриб битказилган маъмурий бинога эгалик ҳуқуқи берилган.\nҚўтирбулоқ қишлоғида яшовчи Ж.Суюнов эса ўзбошимчалик билан «Afsona Travel»га тегишли ернинг 0,12 гектари ҳамда ҳудудга туташ бўш ерлардан 0,18 гектар жойни эгаллаб олиб, атрофини девор билан ўраган ҳамда иншоот қурган.\n2019 йил май ойида унга туман архитектори С.Эралиевнинг имзоси билан ноқонуний равишда қурилган уйни бузиб, ерни асл ҳолатига келтириб қўйиш тўғрисида расмий огоҳлантириш хати берилган. Аммо Ж.Суюнов унга берилган 15 кун муддат ичида қонуний талабни бажармагач, туман ҳокимлиги фуқаролик ишлари бўйича Тойлоқ туманлараро судига даъво аризаси берган. Суднинг ҳал қилув қарори билан даъво қаноатлантирилган ва унда ноқонуний эгаллаб олинган ерда ўзбошимчалик билан қурилган уй жавобгар ҳисобидан бузилиши, ер майдони асл ҳолатига келтирилиши кўрсатилган.\nМазкур қарорга асосан 2019 йил 5 июнда туман ҳокимлиги томонидан ишчи гуруҳ тузилади. Гуруҳ аъзолари ноқонуний қурилган бино олдига келишганда Ж.Суюновнинг оила аъзолари ва қариндошлари уларни ҳақоратлаб, бинони бузишга қаршилик қилишади. Мазкур ҳолатда вазиятга тўғри баҳо бермаган Ж.Суюновнинг қариндоши ички ишлар ходимларининг хизмат автомашинасига ўтқазилиб, унга қилаётган ҳаракати қонунга зидлиги тушунтирилган. Шундан сўнг Ж.Суюнов ишчи гуруҳи билан бирга уйни бузиб, ерни бўшатиб берган.\nУшбу хабар ва видео ижтимоий тармоқларда кенг тарқалиб, турлича муносабатлар билдирилгач, Ж.Суюновнинг ўзи вазиятни изоҳлаб, янглишганини, ноқонуний қурилган уйни бузиш давомида бирор-бир фуқарога жароҳат ёки зиён етказилмагани, маъмурий ёки жиноий чоралар қўлланмаганини баён этган.\nЎрни келганда кўрган ё эшитган нарсаларнинг ҳаммасига ҳам ишонавермаслик кераклигини таъкидлашни истардик. Бўлар-бўлмас воқеаларни ўзгача талқин билан ижтимоий тармоқларга жойлаб фитна қўзғаш билан шуғулланаётганларга инсоф сўраган ҳолда ахборот тарқатишнинг ўзига яраша тартиб-қоидаси, жавобгарлиги ҳам борлигини эслатмоқчимиз.


Бош вазир Абдулла Арипов бошлиқ ҳукумат комиссиясига тошқин сабаб қишлоқ хўжалигига етган зарарни қоплаш бўйича вазифа юклатилганди. Орадан деярли бир йил ўтди, юз миллиарддан ошиқ зарар кўрган балиқчилар эса ҳамон сарсон.\nСардоба сув омборидаги ҳалокат нафақат аҳолининг, балки ҳудуддаги минглаб гектар майдонларда жойлашган фермер хўжаликларининг ерларини ҳам яроқсиз ҳолга келтирди.\nУшбу фожиа сирдарёлик балиқчиларга ҳам катта зарар келтирган. Вилоятнинг Мирзаобод, Оқолтин ва Сардоба туманларидаги 72та фермер хўжалигининг 3,46 минг гектар сунъий кўллари яроқсиз ҳолга келган - зарар миқдори 100 миллиард сўмдан ошади.\nҲодисадан сўнг президент Шавкат Мирзиёев Сирдарёга ташрифлари давомида бир неча бор фермерларнинг зарарлари қоплаб берилиши ҳақида гапирган.\nКейинроқ, бош вазир ўринбосари Шуҳрат Ғаниев томонидан балиқ хўжаликлари кўрган зарарни қоплаш бўйича Вазирлар Маҳкамасига таклиф киритиш топшириғи берилган. Шу йилнинг 16 март куни Молия вазирлигига таклиф ҳам киритилган.\nБироқ орадан шунча вақт ўтса ҳам балиқчиларга зарарни тўлаб берадиган ташкилот топилмаяпти. Туман, вилоят ва республика миқёсида хўжалик раҳбарлари зарарларини қоплашни сўраб бормаган ва ариза ёзмаган ташкилоти қолмади ҳисоб.\nАгар балиқчилар апрел ойида ҳовузларини тиклай олишмаса, бу йилги мавсумда 3,5 минг гектар ерлар яроқсиз ва бўш қолади. 30 минг тонна балиқ етиштириш режаси амалга ошмайди. Бу эса ички бозорда балиқ маҳсулотлари танқислиги ва нарх-наво ошиб кетишига ҳам олиб келади.\nЭслатиб ўтамиз, президент фармойиши билан «Сардоба сув омбори» тўғонидан сув тошиши оқибатларини бартараф этиш ва ҳодиса сабабларини ўрганиш бўйича бош вазир Абдулла Арипов раислигидаги Ҳукумат комиссияси тузилган.\nКомиссияга қишлоқ хўжалиги ишлаб чиқаришида етказилган зарарлар ўрнини қоплаш чораларини кўриш вазифаси топширилган.\nАфсуски, ҳукумат комиссияси фавқулодда ҳодиса оқибатлари тўла бартараф этилмаганига ҳозирча кўз юммоқда.\nДарвоқе, яқинда Сардоба фожиасига 1 йил тўлади.


“Оқ-тепа”: Назорат учрашувида “Тошкент”га ютқаздик / CHAMPIONAT.asia\n“Оқ-тепа”: Назорат учрашувида “Тошкент”га ютқаздик\nКеча “Оқ-тепа” ўз майдонида назорат учрашуви ўтказди.\nТошкент вилояти биринчилигининг (2-лига) 2013 йилги чемпиони “Тошкент” жамоасига қарши майдонга тушган “Оқ-тепа” 1:2 ҳисобида имкониятни бой бериб қўйди. Бош мураббий Александр Токов мазкур учрашувда ёшларга ва асосий таркибга кира олмаётган футболчиларга имконият берди. Сабаби, жума куни бош жамоа Ўзбекистон Биринчилигининг 2-босқич 11-тур учрашувида “Аланга”га қарши сафарда майдонга тушади. Шу боис, асосий таркиб ўйинчиларига дам берилди.\nШундай бўлса-да, меҳмонлар дарвозасини ишғол қилиш учун етарлича имкониятга эга бўлдик. Айниқса, иккинчи бўлимда. Аммо биринчи бўлимда ўтказиб юборилган икки гол мағлубиятимизга етарли бўлди. “Тошкент”нинг икки голига иккинчи бўлимда захирадан майдонга тушган Маъруф Аҳмаджонов бир тўп билан жавоб қайтарди.\n“ОҚ-ТЕПА” – “ТОШКЕНТ” – 1:2 (0:2)\n1 октябрь. Тошкент. “Оқ-тепа” стадиони\nГол: Маъруф Аҳмаджонов.


8 июн куни ҳаво ҳарорати 43 даражагача кўтарилади - Zamin.uz\n12:22 / 07.06.2021\n8 июн куни ҳаво ҳарорати 43 даражагача кўтарилади\nТошкент шаҳрида ҳаво бироз булутли бўлади, вақти-вақти билан ўзгариб туради, қисқа муддатли ёмғир ёғиши, момақалдироқ бўлиши мумкин. Шамол шарқдан 5-10 м/с тезликда эсади, 12-17 м/с гача кучайиши мумкин. Ҳарорат кечаси 25-27 даража, кундузи 35-37 даража иссиқ бўлади.\nҚорақалпоғистон Республикаси ва Хоразм вилоятида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда шамол чангли бўрон билан 17-22 м/с гача кучайиши мумкин. Ҳарорат кечаси 20-25 даража, кундузи 31-36 даража иссиқ бўлади.\nБухоро ва Навоий вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда шамол чангли бўрон билан 17-22 м/с гача кучайиши мумкин. Ҳарорат кечаси 21-26 даража, кундузи 34-39 даража иссиқ бўлади.\nТошкент вилоятида ҳаво бироз булутли бўлади, баъзи жойларда ўзгариб туради, баъзи жойларда қисқа муддатли ёмғир ёғиши, момақалдироқ бўлиши мумкин. Шамол шарқдан 7-12 м/с тезликда эсади, баъзи жойларда шамол чангли бўрон билан 17-22 м/с гача кучайиши мумкин. Ҳарорат кечаси 22-27 даража, кундузи 34-39 даража иссиқ бўлади.\nСамарқанд, Жиззах ва Сирдарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда шамол чангли бўрон билан 17-22 м/с гача кучайиши мумкин. Ҳарорат кечаси 22-27 даража, кундузи 34-39 даража иссиқ бўлади.\nҚашқадарё вилоятида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда шамол чангли бўрон билан 17-22 м/с гача кучайиши мумкин. Ҳарорат кечаси 23-28 даража, кундузи 35-40 даража иссиқ бўлади.\nСурхондарё вилоятида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда шамол чангли бўрон билан 17-22 м/с гача кучайиши мумкин. Ҳарорат кечаси 23-28 даража, кундузи 38-43 даража иссиқ бўлади.\nАндижон, Наманган ва Фарғона вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда шамол чангли бўрон билан 17-22 м/с гача кучайиши мумкин. Ҳарорат кечаси 20-25 даража, кундузи 34-39 даража иссиқ бўлади.\nРеспубликанинг тоғли ҳудудларида ҳаво бироз булутли бўлади, баъзи жойларда ўзгариб туради, баъзи жойларда қисқа муддатли ёмғир ёғиши, момақалдироқ бўлиши мумкин. Шамол шарқдан 7-12 м/с тезликда эсади, баъзи жойларда 17-22 м/с гача кучайиши мумкин. Ҳарорат кечаси 14-19 даража илиқ, кундузи 22-27 даража иссиқ бўлади. “Замин” янгиликларини “Facebook”да кузатиб боринг\nЯнгиликлар » Ўзбекистон » 8 июн куни ҳаво ҳарорати 43 даражагача кўтарилади\nЎзбекистонда 11 июнь куни қандай об-ҳаво кутилаётгани маълум қилинди


Дорихоналарда сотилаётган қиммат вирус блокаторлар коронавирусдан химоялайдими? - zarnews.uz\n➖ Дорихоналарда коронавирусдан ҳимоя қиладиган қиммат бейдж (вирус блокатор) сотилмоқда. Айтишларича, у 2 метр масофагача вирусдан ҳимоя қилармиш. Бейдж — сотиб олишга арзийдими?\nБу саволга бугун АОКА ҳузуридаги штабда ўтказилган брифингда Коронавирусга қарши кураш штаби аъзоси Ҳабибулла Оқилов жавоб берди.\n➖ Вируслар блокатори — Японияда кашф қилинган индивидуал бейдж, ҳозирги вақтда Россия компаниялари ҳам уни ишлаб чиқаришмоқда. Кашфиётчиларнинг таъкидлашича, бейджга киритилган диоксид хлорид моддаси инсон атрофидаги ҳавони зарарсизлантиришга ва бактерия, вирус ва қўзиқоринларни йўқ қилишга ёрдам беради.\nАфсуски, бундай баёнотлар бейджлар ҳақиқатдан инсон атрофида тозаликни таъминлашга қодирлигини далилловчи бирор асосланган илмий мақолага таянмаган. Диоксид хлор буғ шаклида “А” грипп вируси фаоллигини пасайтиради. Бунинг учун уни сепиш керак, пластик ёки қоғозга киритиш эмас. Бундан ташқари, тажрибада моддани фақат битта касаллик қўзғатувчисида синовдан ўтказишган. Ишлаб чиқарувчилар эса барча мавжуд микроорганизмлардан 99 %га ҳимоялашини айтишмоқда.\nТеглар: дорихона вирус блокатор\nБлокатор ниқоб ва антисептикнинг ўрнини боса олмайди


Олий курсларда божхона менежерлари тайёрланади | NORMA.UZ\nОлий курсларда божхона менежерлари тайёрланади\nОлий ҳарбий божхона институти Давлат божхона қўмитасининг Божхона институти этиб қайта ташкил этилди (2.11.2018 йилдаги ПҚ–3995-сон қарор). У ДБҚ ходимларини тайёрлаш, қайта тайёрлаш ва малакасини ошириш бўйича ихтисослаштирилган олий таълим ҳамда илмий-методик муассаса ҳисобланади.\nИнститут божхона хизмати учун қуйидаги мутахассисларни тайёрлаши белгиланди:\nбакалавриатда иқтисодчилар («Божхона иши») ва юристларни («Юриспруденция (иқтисодий хавфсизликни ҳуқуқий таъминлаш)») – 4 йиллик таълим муддати билан;\nиқтисодиёт («Божхона иши (фаолият турлари бўйича)») ва ҳуқуқ магистрларини («Солиқ ва божхона ҳуқуқи») – 1 йиллик таълим муддати билан.\nТаълим шакли – кундузги. Курсантларга стипендия тўланади.\nБожхона органлари ходимларининг малакасини ошириш ва қайта тайёрлаш божхона иши соҳасидаги халқаро стандартларни ҳисобга олган ҳолда амалга оширилади. Фаолиятнинг асосий йўналишлари бўйича амалий кўникмаларни ривожлантириш ва мустаҳкамлаш назарда тутилади.\nБожхона органлари раҳбар кадрларини тайёрлаш учун ўқиш муддати 3 ойдан иборат бўлган «Божхона менежменти» олий курслари жорий этилади.\nИнститутда ўқиш даври божхона органларидаги хизмат стажига қўшиб ҳисобланади. Биринчи курсда таълим муддатини якунлаган курсантлар муддатли ҳарбий хизматни ўтаган ҳисобланадилар ва уларга институт жойлашган манзилдаги мудофаа ишлари бўйича ҳудудий бўлим томонидан ҳарбий гувоҳнома берилади.\nИнститут курсантлари билан ўқишни тугатгандан сўнг божхона органларида 5 йил давомида мажбурий хизматни ўташ тўғрисида белгиланган тартибда шартнома тузилади.\nИнститутнинг офицерлар ва сержантлар таркибига, курсантларига ДБҚ ходимларининг тегишли тоифалари учун кўзда тутилган пул таъминоти, имтиёзлар, буюмлар ва озиқ-овқат таъминоти ҳамда бошқа зарур нормалар, шунингдек хизматни ўташ тартиби татбиқ этилади.\nТегишли соҳаларда илмий, педагогик ёки амалий тажрибага эга бўлган шахслар институтнинг профессор-ўқитувчилар ва ўқув-ёрдамчи таркиби лавозимларига тайинланишлари мумкин. Муассаса ходимларига (мутахассислар, ёрдамчи ва хизмат кўрсатувчи ходимлардан ташқари) лавозим маошининг 70%и миқдорида ойлик устама белгиланди.\nҲужжат Қонун ҳужжатлари маълумотлари миллий базасида эълон қилинган ва 5.11.2018 йилдан кучга кирди.\nПрезидент мактабларида «STEAM» дастури бўйича таълим берилади\nҚорабайир зотли отларнинг селекцияси билан махсус марказ шуғулланади\nОт спорти мактаблари очилади\nНоёб илмий объектлар рўйхати қандай шакллантирилади


АҚШ Ўзбекистондан ит олиб келишни тақиқлади | Qalampir.uz\nАҚШ Ўзбекистондан ит олиб келишни тақиқлади\nОлам\t14 Июль 12:38 6307\nАҚШда қутуриш касаллиги тарқалиш хавфи туфайли дунёнинг 113 мамлакати, шу жумладан Ўзбекистондан ҳам итларни олиб киришга вақтинча тақиқ кучга кирди. Бу ҳақда АҚШнинг Касалликларни назорат ва профилактика қилиш федерал маркази (CDC) сайтида хабар берилган.\n“Ушбу вақтинчалик чора-тадбирлар Қўшма Штатларга олиб кирилаётган итларнинг саломатлиги ва хавфсизлигини таъминлаш ҳамда аҳолини АҚШга ит қутуриш вирусининг қайта кириб келишидан ҳимоя қилиш учун зарур”, дейилади хабарда.\nУшбу рўйхатга Озарбайжон, Aрманистон, Беларусь, Грузия, Қозоғистон, Қирғизистон, материк Хитой, Молдова, Россия, Тожикистон, Ўзбекистон, Украина, Осиё, Aфрика, Лотин Aмерикасидаги ўнлаб мамлакатлар киритилган. CDC маълумотларига кўра, тақиқ ўрнатилган мамлакатларга АҚШга импорт қилинадиган барча итларнинг тахминан 6 фоизи тўғри келади. Бироқ ўта муҳим вазиятларда ит эгаларига жониворни олиб киришга рухсат берилади. Бунинг учун АҚШга келишдан 6 ҳафта олдин ариза ёзиш керак бўлади. Ариза ёзмасдан рўйхатдаги мамлакатлардан олиб келинган итлар эгаси ҳисобидан қайтариб юборилади.\nCDC’нинг таъкидлашича, Қўшма Штатлар 2007 йилда итлар қутуриш вирусини йўқ қилган, аммо ҳатто битта касалланган ҳайвонни олиб кириш ўлимга олиб келадиган инфекцияни одамларга, уй ва ёввойи ҳайвонларга юқтиришга олиб келиши мумкин.\n02 Август 13:59 31849\n03 Август 15:51 24873\n03 Август 13:06 23286\n04 Август 12:37 20232\n03 Август 15:01 19777


Ақл ишлатинг дўстларим!!\nАҚЛ - бир аъзо эмас. (кўзга кўринадиган) Яъни у - менда йўқ шекилли деб ўйламанг. Фақат у - қўлингиздаги ишлатишни билмай турганингиз техника жиҳозига ўхшайди -ишлатишингизни кутиб турган, бош ичидаги нарсадир. Берилмаган нарсага -ишлатинг деб ҳам айтилмайди. Берилган ҳолда, сизга ақлни ишлатмаётганингиз учун ҳам\n- "ақл юргизмайсизми?" -дейди Қуръони карим. Ҳа, Қуръон - "ақл ишлатинг" -дейди. Одамлар эса - "шу одам ақлига кўпроқ ишониб хато қилябди-да" - (менимча) дейишади. Агар кимсанинг ўз фарзанди ножоиз иш қилиб қўйса, "нега ундай қилдинг" - деб фарзандидан сўрайди, ва ўша онда танбеҳ беради. Башарти фарзанд "фалончи айткан эди, ўшани гапига кириб - шундай қилиб қўйдим" - деб жавоб қилса.\n-"Ақлингни ишлатмайсанми?!" - деб сўкиб, уришиб ҳам қўяди Ақл ишлатсинми ёки ишлатмасинми. «Агар ақл юритадиган бўлсангиз, биз сизларга оят-белгиларни баён қилиб бўлдик.» (Оли-имрон 118)\nUmr manzaralari 112\nОртга йўл йўқ106\nСафарга чиққан киши ажабтовур боғга дуч келди. Дарахтлар кўкка бўй чўзган, сарa хил меваларнинг хуш бўйи димоқни қитиқлайди. Йўловчи боғнинг эгасини топиб, ичка... "Xonanda qizni badnom qilish istagidagi ayg‘oqchi."241\n— Qo‘ying opa, men shuncha payt birga yurib, u kishining birorta egri qadamini sezmaganman, — dedi Abror Elmiraning gapidan ajablanib. — Ukajon, ayol zotining ...


UzNews - Қаршида тунги клуб ишчиси мижозни пичоқлаб, ўлдирди\n25 авг 2021, 14:29\nҚаршида тунги клуб ишчиси мижозни пичоқлаб, ўлдирди\nИшчи марҳумнинг бошқа мижоз билан жанжалини олдини олмоқчи бўлган.\nҚаршида тунги клуб ишчиси ўзаро жанжаллашаётган мижозларнинг бирини пичоқлаб, ўлдирди. Бу ҳақда UzNews.uz’га Бош прокуратура матбуот котиби хабар берди.\nАниқланишича, 2021 йил 23 август куни соат 20:30 ларда Ш.Р. ўртоғи билан Қарши шаҳридаги Rubai lounge bar тунги клубига овқатланиш учун боришиб, Ш.Р. клубдаги бошқа бир мижозга “нима сабабдан менга ёмон қараяпсан” деб, уни клуб хожатхонасига олиб кириб, у билан жанжаллашган.\nШ.Р. мижозни қўллари билан кўкрак соҳасидан муштлаб, ураётган вақтида, клуб ишчиси А.К. Ш.Р.ни тинчлантиришга ҳаракат қилган. Натижада, Ш.Р. қўли билан А.К.ни итариб юборганлиги сабабли А.К. клуб бари устида турган ошхона пичоғи билан Ш.Р.ни чап томон кўкрак қисмига бир марта уриб, тан жароҳати етказган.\nШ.Р. олган оғир тан жароҳати оқибатида шифохонада вафот этган.\nМазкур ҳолат юзасидан А.К.га нисбатан ЖКнинг 97-моддаси 1-қисми билан жиноят иши қўзғатилиб, ЖПКнинг 221-моддаси тартибида ушланди. Жиноят иши бўйича дастлабки тергов ҳаракатлари Қарши шаҳар прокуратураси томонидан олиб борилмоқда.


Мигрантлар энди Россияга «спецзаказ» бўйича борадими? — Ўзбекистонда ва дунёда рўй бераётган энг сўнгги янгиликлар ва хабарлар, жамият, иқтисодиёт, маданият, спорт, технологияларга оид қизиқарли мақолалар.\nHome/ O`zbekiston/Мигрантлар энди Россияга "спецзаказ" бўйича борадими?\nЭндиликда Ўзбекистондан Россияга йўл оладиган ишчилар Россияда қаерда ишлашлари ҳақидагина эмас, балки қанча маош олишлари ва ҳатто қаерда яшашлари ҳақида ҳам олдиндан маълумотга эга бўлишади, деб хабар қилинган Москва миграция марказининг Фейсбукдаги саҳифасида. Подписание документов © Sputnik/Виктор Толочко Россия ва Ўзбекистон меҳнат миграцияси бўйича келишув имзолади Хабарда айтилишича, Россия ва Ўзбекистон ўртасида фуқароларни вақтинчалик ишга ташкилий ёллаш бўйича махсус битим кучга кирган.\nҲужжатда Россияда ишлаш истагида бўлган Ўзбекистон фуқаролари қай тартибда танлаб олинишларидан тортиб, марказлашган меҳнат миграциясини ташкиллаштириш бўйича икки мамлакат вазирлик ва идоралари вазифалари белгилаб берилган. Бу меҳнат муҳожирларини Россияда фирибгарлар қўлига тушиб қолишдан ёхуд қулликка сотилишдан ҳимоялайди, дейилган хабарда.\nЯнги халқаро битимга мувофиқ, Россияга меҳнат фаолиятини амалга ошириш учун эълон қилинган танловда 18 ёшдан катта фуқаролар қатнашиш ҳуқуқига эга. Шунингдек, ҳозирда амалда бўлган барча қонун-қоидалар ўз кучини сақлаб қолиши айтилмоқда. Яъни Россияга ишлашга келаётган мигрант тегишли тартибда патент расмийлаштириши лозим. Ишга ёллаш бўйича ташкилий масала Ўзбекистон Меҳнат вазирлиги қошидаги агентлик томонидан бошқарилиши айтилмоқда.\nЎзбекистон ИИВ зиммасига эса Россияга ишга юбориладиган ҳар бир фуқарони текшириш вазифаси юклатилган. Вазирлик фуқаро халқаро ёки давлат миқёсида қидирувда бўлган-бўлмаганини текшириши айтилмоқда. Россия ҳудудида меҳнат мигрантлари Меҳнат ва ижтимоий муҳофаза вазирлиги томонидан назорат қилинади. Вазирлик россиялик иш берувчилардан бўш иш ўринлари, иш характери, маош, ишчилардан талаб этиладиган малака(кўникма)лар ҳақида маълумотларни тўплаб боради. Ва бу маълумотларнинг барчаси Ўзбекистондаги ҳамкорларга жўнатилади. Ҳамкорлар ўз навбатида, ушбу вакансияларга мос ишчиларни қидириш билан шуғулланадилар. Ҳужжатда, шунингдек,\nЎзбекистондан меҳнат муҳожирларини ишга таклиф қилаётган иш берувчиларга ҳамн алоҳида ёндашилган. Россиялик иш берувчилар, Ўзбекистондан меҳнат муҳожирларини ишга таклиф қилгудек бўлса, ташриф буюрувчилар учун ётоқжойлар ҳозирлаши шартлиги кўрсатилган. Бундай ётоқ-жойлар Россиядаги санитария-гигиена нормаларига мувофиқ бўлиши шартлиги кўрсатиб ўтилган.\nМигрантларга тўланадиган иш ҳақи миқдори эса энг кам иш ҳақи миқдоридан кам бўлмаслиги лозимлиги айтиб ўтилган. Шунингдек, иш берувчи ишга таклиф қилаётган мигрант учун тиббий суғуртани ҳам ўз зиммасига олиши лозимлиги қайд этилган. Ҳужжатга кўра, эндиликда ишлаб чиқариш жараёнида мигрант соғлиғига шикаст етадиган ёки у вафот этадиган тақдирда иш берувчи мигрант жасадини ватанига етказилиши учун кетадиган ҳаражатларни ўз зиммасидан қоплаб бериши керак бўлади.


Ўзбекистонга четдан олиб келинаëтган 227 турдаги дори-дармон воситаси ва тиббиëт ускуналари 7 мартдан мамлакат бўйлаб ҳамма жойда бир хил (арзонлаштирилган) нархда сотила бошланди.\n“Дори-дармон” акциядорлик ширкати вакиллариниг Озодликка айтишича¸ республикадаги аптекаларнинг барчаси бу рўйхатда бўлган ўзларидаги қолдиқ дориларни арзонлаштирилган нархда сотмоқда.\n"Дори-дармон" - муаммо йўқ!\n16 февраль куни Хусусийлаштириш¸ монополиядан чиқариш ва рақобатни ривожлантириш давлат қўмитаси расмий сайтида¸ ижтимоий аҳамиятга эга хориж дори-дармон ва тиббиëт воситалари рўйхати ва уларга ўрнатилган қатъий нарх эълон қилинган эди.\n(Бу рўйхат ва нарх “Дори-дармон” акциядорлик ширкати ва Соғлиқни сақлаш вазирлиги томонидан ишлаб чиқилган.)\n8 март кунги суҳбатда "Дори-дармон" ширкати раҳбарларидан бири Озодлик мухбирига рўйхатдаги 227 турдаги импорт дори-дармоннинг 7 мартдан бошлаб комиссия томонидан тасдиқланган нархда сотилиши¸ асосан¸ амалда таъминланаëтганини билдирди:\n- Танқислик йўқ. Дори воситалари келиб тушаяпти. Ундан олдинги қолдиқлар ҳам бўлган. Дорихоналаримизда арзонлашган дорилар бор. Мен ўзим ишлайдиган “Дори-дармон” ширкати бўйича гапира оламан. Рўйхатдаги дорилар бўйича контрактлар қилинган. Мартнинг охиридан бошлаб келишни бошлайди, деди мулозим.\nАйни пайтда Озодлик суҳбатлашган беморлар ва уларнинг яқинлари ушбу рўйхатга киритилган кўп дорилар 7 мартдан бошлаб аптека пештахталаридан йўқ бўлганлигини айтишди.\nХусусан¸ тошкентлик 48 яшар уй бекаси Сабоҳат Абдуллаева Озодлик билан суҳбатда Преднизон деган дорини доимо олиб юргани ва бу дори 7 март кунидан бошлаб Тошкент аптекаларида тақчиллашганини билдирди.\nТошкент марказидаги дорихона врачи Озодлик билан микрофонсиз суҳбатда бу масалага ойдинлик киритди:\n- Бир хил дорилар тугаган ўша сиз айтган рўйхатдаги. Кечадан бошлаб ўша рўйхатдаги дориларни сўраб келишаяпти. Энди у ерда шунақа дорилар борки¸ улар таможняда растаможка бўлаяпти. Яқинда чиқади дорихоналаримизга нархлари ўзгарган ҳолда. Сизга шикоят қилган аëл айтган Преднизон таблеткалари тугади. Кўп дориларимиз Даниядан келади¸ ҳали келмади¸ деди дорихона врачи.\nОзодлик тасарруфида республиканинг турли жойлари¸ хусусан Фарғона вилояти Бешариқ туманида 7 мартгача аптекалардаги арзонлаши кутилган дорилар сотиб бўлингани ва навбатлар юзага келгани ҳақида маълумотлар бор.\nОзодлик билан суҳбатлашган беморларнинг айтишича¸ дори-дармонлар арзонлашишидан олдин чайқовчилар қўлига ўтган.\nФарғоналик ҳуқуқ фаоли Абдусалом Эргашевга кўра¸ аптекаларда “нафакат арзон дорилар, балки қимматлари хам анча камайиб” кетган.\n“Дори-дармон” акциядорлик ширкати вакилининг Озодликка айтишича¸ Фарғона вилоятидаги дорихоналарга дори етказиб берилган.\n- Уларда етарли дори бор¸ қандайдир муаммо бўлса¸ биз текшира олмаймиз. Бизда назорат функцияси йўқ¸ деди мулозим.\nЎтган ҳафта Озодлик суҳбатлашган Давлат рақобат қўмитаси расмийси бу соҳадаги муаммоларнинг прокуратура ва қўмита назоратида бўлишини айтган эди.\n“Давлатникими¸ хусусийлигидан қатъий назар¸ ҳамма аптека шу нархда сотишга мажбур. Ундан қимматга сотса¸ Бош прокуратура ва Давлат рақобат қўмитаси дарҳол чора кўради”¸ деган эди қўмита расмийси.


Футзал: ОЧ саралаш ўйинларига аккредитация жараёни давом этмоқда / CHAMPIONAT.asia\nФутзал: ОЧ саралаш ўйинларига аккредитация жараёни давом этмоқда\n31 окт 11:29\n5-7 ноябрь кунлари Тошкент футзал бўйича 2014 йилги Осиё чемпионати саралаш Жанубий ва Марказий Осиё гуруҳи учрашувларига мезбонлик қилади.\nФутзал бўйича Ўзбекистон миллий терма жамоасидан ташқари, Туркманистон, Тожикистон ва Қирғизистон терма жамоалари ҳам иштирок этадиган саралаш баҳсларини ёритишни истаган журналистларни аккредитациядан ўтказиш жараёни 25 октябрь куни старт олган.\nСаралаш баҳсларини ёритиш истагида бўлган ОАВ ходимлари 2 ноябрь, шанба кунига қадар аккредитация заявкасини, ўз фотосуратларини илова қилган ҳолда, ЎФФ матбуот хизмати электрон почтасига (media@the-uff.com) жўнатишлари керак.\nСаралаш босқичининг барча учрашувлари Тошкентдаги «Ўзбекистон» спорт мажмуасида бўлиб ўтади. Саралаш босқичида дастлабки учта ўринни эгаллаган терма жамоалар 2014 йил Вьетнамда бўлиб ўтадиган финал босқичи йўлланмасини қўлга киритади.\nЖанубий ва Марказий Осиё саралаш гуруҳи ўйинлари тақвими\n16:00. Кирғизистон – Тожикистон\n18:00. Ўзбекистон – Туркманистон\n18:00. Ўзбекистон – Қирғизистон


АҚШлик эксперт давлатнинг қулаши ёки гуллаб кетиши нимага боғлиқ эканини тушунтирди | Qalampir.uz\nАҚШлик эксперт давлатнинг қулаши ёки гуллаб кетиши нимага боғлиқ эканини тушунтирди\nИнтервью\t22 Декабрь 2019 20:22 2910\n“Давлатнинг обрўси, унинг қулаши ёки гуллаб-яшнаб кетиши халқни қай даражада бирлаштиргани ва уларни қай даражада назорат қила олганига боғлиқ. Биз яқинда бўлиб ўтган Нигерия, Доминика Республикаси ва айрим Кариб денгизи давлатларидаги сайловларда сохталиклар юз берганини кўрдик. Бу иш унга ишонган жамият ва ҳамкорлик қилаётган давлатлар кўз ўнгида давлатни очиқчасига хароб қилиш ҳисобланади. Сайловларнинг очиқ ва шаффоф ўтиши орқали исталган вакилларнинг қонуний сайланишига эришиш мумкин. Биз ҳам Ўзбекистонда сайловлар шундай ўтишини хоҳлаймиз”, дейди сайлов кузатувчиси Грегори Копли.\nБугун, 22 декабрь Ўзбекистонда Олий Мажлис Қонунчилик палатаси, вилоят, шаҳар, туман депутатлари Кенгашларига сайловлар бўлиб ўтмоқда. Сайловни бевосита кузатиш учун чет элдан юзлаб халқаро экспертлар ташриф буюрган. QALAMPIR.UZ таҳририяти америкалик кузатувчи, халқаро стратегик тадқиқотлар уюшмаси президенти Грегори Коплидан интревью олди.\n“Очиқ сайловлар одамларга ишонч ва барқарорлик тақдим этади. Кўриб турганимиздек, ҳозирда фуқаролар мамлакатни ривожлантиришни ўз зиммаларидаги масъулият деб қарашмоқда. Уларнинг орзусидаги Ҳукуматнинг шаклланиш жараёни анча вақтни талаб қилади. Бу давлат учун халқаро ҳамжамиятда ҳам муҳим ҳисобланади. Бу орқали давлат ўз обрўсини оширади ва мамлакатга инвестиция оқими кириб келишига кўмаклашади.\nМенга ташрифим давомида бир тарафдан Фарғона водийси, иккинчи тарафдан Орол денгизи бўйларини кўриш бахти насиб этди. Айрим маҳаллий ҳокимликларнинг сайловни қонуний ўтишини таъминлашга бўлган иштиёқи, садоқати таҳсинга лойиқ. Биз кўриб турган сайловлар жуда яхши ташкил қилинган ва ҳозирча ҳалол олиб борилмоқда. Бу Ўзбекистон учун янги қадам сифатида эътироф этилади”, дейди Грегори Копли.\nМаълумот учун, ISSA (The International Strategic Studies Association) АҚШнинг Вашингтон штатида жойлашган, миллий ва халқаро хавфсизлик, стратегик сиёсат билан шуғулланувчи нодавлат ташкилот ҳисобланади. Уюшма фаолияти 1982 йилда ташкил этилган бўлиб, у соҳа мутахассислари учрашиши ва ўзини қизиқтирган саволлар юзасидан фикр алмашиши учун хизмат қилади.\n11 Август 15:00 73697\n11 Август 11:39 72041\n11 Август 12:46 51647\n13 Август 11:50 35391


Ҳаж технологияси: Маккадаги ҳаёт ва мамот тиқилинчлари қандай бошқарилади? – КУН УЗ\nГлавная / Маданият / Ҳаж технологияси: Маккадаги ҳаёт ва мамот тиқилинчлари қандай бошқарилади?\nҲаж технологияси: Маккадаги ҳаёт ва мамот тиқилинчлари қандай бошқарилади?\nAnvar 01.02.2018\tМаданият Comments Off on Ҳаж технологияси: Маккадаги ҳаёт ва мамот тиқилинчлари қандай бошқарилади? 59 Показы\nҲар йили Саудия Арабистонининг аҳолиси бир ҳафта давомида уч миллионга кўпаяди. Чунки Зулҳижжа ойининг дастлабки 10 кунида бутун дунёдан мусулмонлар ҳаж ибодатини адо этиш учун Макка шаҳрига келади. Аҳолининг қисқа муддат ичида бу қадар кўпайиб кетишига дунёнинг кўплаб шаҳарлари тайёр эмас. Аммо замонавий Макка шаҳрининг қурилишида шу нарса ҳисобга олинган. Шунга қарамай, бу ерда ҳам баъзан фалокатли тиқилинчлар юз бериб туради. Бу йилги ҳаж мавсумида Мино водийсида юз берган фожеада 700 дан зиёд одам ҳалок бўлгани бунга бир мисол.\nБу каби фожеаларнинг олдини олиш учун ҳаж ибодати билан боғлиқ иншоотлар қурилишига Саудия Арабистони ҳукумати дунёнинг энг яхши архитектор ва дизайнерларини таклиф этади. Ҳаж арконлари билан боғлиқ тиқилинч муаммоларини бартараф этишда қандай архитектура ва дизайн усулларидан фойдаланилган? Бу мақолада шу мавзу ёритилади.\nҲожилар учун махсус қурилган аэропорт\nҚирол Абдулазиз аэропортидаги анъанавий бадавий чодирларига ўхшатиб қурилган Ҳаж терминали бир миллион кв. метрга яқин майдонни эгаллаб, томи тефлон полимери ва ойнали пластмасса билан ёпилган.\nЙўловчилар юкларини иқлими назорат қилинадиган бўлинмадан олишади. Ҳавонинг табиий алмашинуви энг оптимал таъминланган очиқ жойдаги кутиш залида эса, ташқарида ҳаво 50 даража иссиқ бўлса ҳам, ҳарорат 25 градусдан ошмайди.\nҲар куни 600 тонна ахлат пневматик қувурларда тортиб олинади\nМасжидни қайта қуришга сарфланган 20 миллиард доллардан ортиқ харажат ичида муҳим бир муаммони бартараф этиш ҳам кўзда тутилган: ҳар куни йиғиладиган 600 тонна ахлатни бир ёқли қилиш. Шу мақсадда Маккадаги масжид атрофида 400 та пневматик қувур ўрнатилган.\nУ ерга ташланган чиқит ер ости қувурлари орқали сўриб олиниб, 1,5 км. наридaги ахлат марказига олиб бориб ташланади. У ердан юк машиналарига юкланиб, махсус ахлат майдонларига олиб кетилади.\nКўпроқ одамни қабул қилиш учун масжидни кенгайтириш лойиҳаси\nМакка шаҳридаги Масжид ал-Ҳаром Каба атрофида қурилган ва мудом катталашиб бораётган ибодатхона бўлиб, ҳаж мавсуми унда бир пайтнинг ўзида 2-3 миллион одам йиғилади. Ҳар йили бу ерга ҳажга келган ҳар бир мусулмон Кабани икки бор етти маротаба айланиб чиқиши керак. Одам кўплигидан, баъзан, айрим зиёратчилар Каба томигача чиқиб кетади. Бу муаммони бартараф этиш учун Генслер фирмаси дизайнерлари ёлланган.\nУлар Каба атрофида саккиз ёнли махсус платформа ишлаб чиқишди. Натижада тиқилинч камайиб, одамлар оқими тезроқ ва кўпроқ ўтишига имкон яратилди.\n0, 01 фоиз зиёратчилар учун меҳмонхона\n2017 йилда қуриб битказилиши кутилаётган Абраж Кудай меҳмонхонаси дунёдаги энг катта отел бўлади. У 12 минора, 10 минг хона, 70 ресторан, 4 та вертолёт қўниш майдончаси, дўконлар маркази ва автобус бекатидан иборат. Бешта қавати саудийлар қироллик оиласи учун ажратилган. Меҳмонхона ўта бой зиёратчилар учун мўлжалланган.\nҲажнинг муҳим арконларидан бирини бажариш учун кўплаб зиёратчилар Мино водийсида тунайди. Узоқ йилллар бу ерда ҳожилар учун оддий пахта матодан тикилган ўтовлар бўларди. Аммо 1997 йил юз берган даҳшатли ёнғин 300 га яқин одамни ҳаётдан олиб кетгач, Саудия ҳукумати оловга чидамли муқобил ўтов излашга тушди. Натижада ҳаво салқинлатгич билан таъминланган, тефлон билан қопланган 100 мингта ойнали пластмасса чодирлар бунёд этилди. Минода, шунингдек, махсус касалхоналар ва тез тиббий ёрдам марказлари ҳам ташкил этилди. Аммо Мино водийси ҳануз ҳаж мавсумининг хавфсизлик энг беқарор бўлган ҳудуди ҳисобланади. 700 га яқин ўлимга сабаб бўлгна бу йилги фожеа ҳам шу ерда рўй берди.\nҲажнинг учинчи куни зиёратчилар Жамарот кўпригига келиб шайтонга қарата еттита тош отишади. Бу ерда илгари ҳам бир неча бор фалокатли тиқилинчлар юз берган. Чунки Жамарот кўприги ҳожилар энг кўп йиғиладиган жой ҳисобланади. Тиқилинчларни камайтириш мақсадида охирги йилларда Жамарот кўприги беш қаватли қилиб қурилди. Энди одамлар тош отиладиган устунларга осонроқ етиб боради. Одамларнинг келиш ва кетиш йўлаклари ҳам алоҳида-алоҳида қилиб ажратилган. Сўнгги фожеада Жамарот кўпригига олиб келадиган икки йўлакдаги одамлар бир жойда туташиб, катта тиқилинчни юзага келтиргани айтилмоқда.\nтехнология Ҳаж\t2018-02-01\nTags технология Ҳаж\nПред. Кашанданинг танаси\nСледующая Рисоладаги эрнинг 15 қоидаси